Оила — муқаддас даргох — Ibrat.uz\nОила ҳар бир жамиятнинг бошланғич бўғини ҳисобланади. Оила мустаҳкам, тинч, ҳалол ва пок бўлса, жамият ҳам осойишта, мустаҳкам, фаровон бўлади. Аксинча, оилаларда парокандалик, бузғунчилик бўлса, ўша жамият бузилади, тинчи йўқолади, у оқибатда чуқур таназзулга юз тутади. Бахтли оилалар туфайли бахтли жамият вужудга келади. Чунки, ўзаро меҳрли бўлган ота-оналарнинг фарзандлари ҳам бир-бирларига меҳрибон бўладилар. Бу хусусда Пайғамбаримиз с.а.в.дан қуйидаги ҳадис ворид бўлган:\nАл-Муғира бин Шуъба р.а. айтадилар: Мен бир аёлга совчи қўйдим. Расулуллоҳ с.а.в. менга: “Уни кўрдингми?” – дедилар. Мен: Йўқ, дедим. Шунда Расулуллоҳ с.а.в.: “Уни кўргин, кўриб (билиб) турмуш қуришлик ўртангизда улфат ва муҳаббат пайдо бўлишига сабаб бўлади”, дедилар (Имом Термизий ривояти).\nАбу Дардо р.а. аёлига шундай деган: “Ғазабим келганда мени рози қилишга урун, сенинг ғазабинг келганда мен сени рози қилишга урунай. Акс ҳолда бирга яшай олмаймиз”.\nКейинги пайтларда оила мустаҳкамлиги, келин-куёвнинг бахтли, туғилажак зурриётларнинг соғлом бўлишини ўйлаб никоҳ олдидан келин-куёвни тиббий кўрикдан ўтказиш ҳам жорий этилди. Авайлаб-ардоқлаб вояга етказган қизини не-не умидлар ва катта харажатлар билан турмушга узатган, қизлари туфайли куёвли бўлган, набираларни орзу қилган ота-она тўйдан кўп ўтмай куёвининг бедаво дардга йўлиққанини билса, қай аҳволга тушишини бир ўйлаб кўринг. Ёки олган келинингиз бедаво хасталикка чалинган бўлсаю, ота-онаси буни яшириб, узатиб юборишган бўлса-чи? Ана шундай кўнгилсиз воқеаларнинг олдини олиш, оила ва фарзандлар иқболини ўйлаб, соғлом оила ва турмушни барпо этиш мақсадида жорий этилган бу тадбирнинг келин-куёвга ҳам, уларнинг яқинларига ҳам фақат фойдаси бор. Пайғамбаримиз с.а.в. мўмин-мўминга фириб беришлиги, уни алдаши мумкин эмаслигини таъкидлаб шундай деганлар:\nАбу Ҳурайра р.а.дан ривоят қилинади, Расулуллоҳ с.а.в.: “Ким фириб берса, у мендан эмас”, дедилар (Имом Муслим ривояти). Бошқа бир ҳадисда,\nРасулуллоҳ с.а.в.нинг ходимлари Анас бин Молик р.а.дан ривоят қилинади, Пайғамбар с.а.в. дедилар: “Ҳеч бирингиз ўзига яхши кўрган нарсасини биродарига ҳам яхши кўрмагунича мўмини комил бўла олмайди” (Имом Бухорий ва Имом Муслим ривояти).


Андижонда ўтган ҳафтада икки нафар “бола сотувчи” ушланди\n19:39 / 18.04.2017\nЖиноятчи деган сўзни аёл кишига нисбатан ишлатиш жуда оғир. Чунки, биз ардоқлайдиган аёл – она, яратувчи, нафосат ва гўзаллик тимсоли. Минг афсуслар бўлсинки, баъзида аёллик номига доғ тушириб, жиноятга қўл урадиганлар ҳам учраб қолади.\nАндижон ИИБнинг Кун.uz’га хабар беришича, Андижон вилояти ҳуқуқни муҳофаза қилувчи орган ходимлари томонидан ўтган ҳафтада “Одам савдоси” жинояти бўйича иккита ҳолат фош этилди.\n2017 йил 15 апрел куни Шаҳрихон тумани Абдубий қишлоғида яшовчи фуқаро Маконова Наврўза (исм-шарифлар ўзгартирилган) ўзининг 2005 йилда туғилган ўғли Элёрбекни Д. Чаросовага 18 миллион сўмга сотишга келишиб, Шаҳрихон шаҳридаги Маданият ва истироҳат боғининг кириш қисмида 5 миллион сўм қийматидаги пулни олиб, вояга етмаган фарзанди Элёрбекни Д. Чаросовага топширган пайтида ушланган. Келишилган пулнинг қолган қисмини фарзандини ҳужжатларини берганидан сўнг олмоқчи бўлган “онаизор” энди суднинг қора курсисига ўтириши аниқ. Маконовага нисбатан Шаҳрихон туман ИИБ тергов бўлинмаси томонидан жиноят иши қўзғатилиб, дастлабки тергов ҳаракатлари олиб борилмоқда.\nХудди шу куни Бўз шаҳарчаси Улуғбек маҳалласида истиқомат қилувчи Гуллиева Тўрахон турмуш ўртоғи Темир Қўчқоров билан тил бириктириб, Гуллиева Тўрахоннинг бирга яшовчи фарзанди 2005 йилда туғилган Тўлабек Айтбой ўғлини Ч. Навкаровага 20 миллион сўмга сотишни режалаштиришади. МХХ вилоят бошқармаси, Ўзбекистон Бош прокуратураси ҳузуридаги СВОЖЖДЛҚК департаменти ҳамда Олтинкўл туман ИИБ ҳамкорликда ўтказган тадбир давомида “харидор” келишилган суммадаги пулни Олтинкўл туман Марказ маҳалласи ҳудудидаги Деҳқон бозорининг кириш дарвозаси ёнига олиб келиб, “сотувчи”га бераётган пайтида ушланди.\nУшбу ҳолат бўйича суриштирув ишлари олиб борилмоқда.\nАндижон одам савдоси


Рамзон Қодиров Чеченистон раҳбари лавозимидан кетиш орзуси эканлигини айтдиHaqida.net\nПутин Суриядан Россия қўшинларини чиқаришни бошлашни буюрди\nHome Dunyo Рамзон Қодиров Чеченистон раҳбари лавозимидан кетиш орзуси эканлигини айтди\nРамзон Қодиров Чеченистон раҳбари лавозимидан кетиш орзуси эканлигини айтди\nРамзон Қодиров Чеченистон раҳбари лавозимидан кетишга тайёрлигини, чунки бунинг “вақти келди” деб ҳисоблашини айтди.\n“Россия 1” каналида эфирга узатилувчи “Действующие лица с Наилей Аскер-заде” (Ноила Асқар-зода билан иштирокчи шахслар) дастури эфирида Чеченистонга 2007 йилдан раҳбарлик қилиб келувчи Қодировдан у ўз лавозимидан кетишга тайёрлиги ҳақида сўралди.\n“Бу менинг орзуим деса ҳам бўлади. Ҳудуднинг раҳбари бўлиш ва халқ, республика учун Тангри, давлат раҳбарияти ва халқ олдида жавобгарликка эга бўлиш – бу мураккаб ишдир”, деб жавоб қайтарган Қодиров.\nУнинг тушунтиришича, ҳар бир хато учун “бу дунёда ҳам, у дунёда ҳам жавоб беришга тўғри келади”. “Мен чарчадим ёки хизмат қилишни истамаяпман, дея олмайман. Мен шунчаки кетиш вақти келди, деб ҳисоблайман. Мен кабилар жанг қилиш, тартиб ўрнатиш учун бир вақтлар керак бўлган. Бугун эса бизда осойишталик, Россияда, жамиятда бизни ҳурмат қилиш, тушуниш бор. Биринчи навбатда, бизни Россия фуқаролари сифатида тан олмоқдалар. Бизда Чеченистон Республикасида ҳам ўзгаришлар қилиш вақти келди, деб ҳисоблайман”, деб сўзларини давом эттирган Қодиров.\nҚодиров ўзининг эҳтимолий вориси ҳақидаги саволга “буни давлат раҳбарияти, халқ ҳал қилишини” айтган.\n“Агар мендан кимни истардингиз деб сўрасалар, бу энг юқори даражадаги мажбуриятларни 100 фоизга бажара оладиган бир неча киши бор, деб айта оламан. У ёғи қандай ҳал қилишларига боғлиқ. Биз тахмин қиламиз, у ерда эса ҳал қилишади”, деб сўзларини интиҳолаган Қодиров.\n“Формула-1”нинг якуний босқичи ғолиби аниқланди\nЯпонияда Олимпиада медаллари эски смартфонлардан тайёрланмоқчи


Андижон вилоят, Избоскан туман Халқ таълими бўлими мудири президент Мирзиёевнинг “беш ташаббуси” бўйича мактабларда 25 кунда 52 та семинар ўтказишни буюрди. Маънавий ишлар бўйича мактаб директорлари ўринбосарларининг айтишича, бу семинарлар "кўзбўямачиликдан бошқа нарса эмас". Избоскан тумани ХТБ мудири ўринбосари Соҳибжамол Азимова Озодликка семинарларга ўқитувчилар жалб этилмаганини, "беш ташаббус" бўйича тадбирлар фақат МФЙларда ўтказилаётганини айтди. Президент Мирзиёев 19 март куни ўтказган видеоселектор йиғилишида ёшларга бўлган эътиборни кучайтириш учун “бешта ташаббус”ни эълон қилган эди. Избоскан туманидаги ўқитувчилардан Озодликка юборилган шикоят хатида бундай ёзилган: “Избоскан тумани ХТБ мудири Сардор Ғофуров семинарбозликни, мажлисбозликни олий нуқтага чиқарди. Юқоридаги раҳбарларга ўзини яхши кўрсатиш учун август ойида “беш ташаббус” мавзусида ҳар куни семинар ўтказасан деб, мактабларни мажбурламоқда. Бунақа майнавозчиликнинг нима кераги бор? Бундан кўра, таълим сифатига эътибор берса яхши бўлмайдими? Мактабма-мактаб чопавериб, номигагина ўтказиладиган бундай “семинар”лардан чарчаб кетдик”. Озодлик қўлга киритган, Избоскан тумани ХТБ мудири Сардор Ғофуров ва мудирнинг Маънавий-ахлоқий тарбия бўйича ўринбосари Соҳибжамол Азимова имзоси билан тумандаги 49 та мактаб ва 3 та мактаб интернат киритилган рўйхатда президент таклиф қилган “беш муҳим ташаббус” бўйича тадбирлар ўтказиш белгиланган. Рўйхатга кўра, 5 августдан 31 августгача 52 та мактаб ва мактаб-интернатда МФЙлар билан ҳамкорликда тадбирлар ўтказиш белгиланган. Избоскан туманидаги мактаблардан бирида Маънавий ва маърифий ишлар бўйича директор ўринбосари бўлиб ишлайдиган ўқитувчининг айтишича, кўзбўямачилик учун ташкил қилинаётган бундай тадбирлар ўқитувчиларни чарчатиб юборди: “Шу семинарни ташкил қиласан деган мажбурлов бўлади, ҳеч ким ўз хоҳиши билан қилмайди буни. Ҳар куни битта-иккита семинар. Масалан, 8 август куни 7- мактабда учинчи ташаббус - “Аҳоли ва ёшлар ўртасида компьютер технологиялари ва интернетдан самарали фойдаланишни ташкил этиш” мавзусида семинар бўлди. Бу соҳа бўйича бирорта ҳам мутахассис келиб, бир керакли нарса ўргатмади. Бир дона ўқувчи йўқ, битта ҳам компьютер кўрингани йўқ. Озгина концерт қўйгандек бўлди, вилоят ТВсидан келиб олишди. Бориб, гўёки қатнашгандай бўлиб, чой ичиб келдик. Шу ҳам иш бўлдими, бундай кўзбўямачилик кимга керак? Ҳар куни оворагарчилик. Қайси ташкилотда ҳар куни семинар бўлади?” Избоскандаги яна бир мактаб директорининг ўринбосари, таълим бир четда қолиб, ҳамма сунъий тарбияга урғу бераётганидан юраги куйганини айтади: “Бир семинарда раҳбарларнинг бир гапи менга оғир ботди. Бундай семинарлар тарбияни зўр бўлишига хизмат қилади экан. Қаранг нима дейди? “Биринчи ўринда тарбия, таълим кейин! Биз болаларни кўпроқ тарбиялашимиз, ҳаётга тайёрлашимиз керак! Асосий мақсад, ТВда кўрсатиш. Кимсан, туман ХТБси президентнинг “беш ташаббуси” гўёки аъло даражада амалга оширилаётгандек қилиб кўрсатиш. Интернетдан фойдаланиш дейишади, болаларнинг 90 фоизи Word да ёзишни билмайди. Ундан кўра, битта мутахассис чақир, ўргатсин!” Избоскан тумани ХТБ мудири ўринбосари Соҳибжамол Азимова Озодлик билан суҳбат бошида, ҳеч қандай семинар рўйхати йўқлиги, ўқитувчилар таътилда эканлиги, таътилдан қайтганлари эса янги ўқув йилига тайёргарлик ишлари билан шуғулланаётганини айтди. Озодлик ўз тасарруфида унинг ва ХТБ мудирининг ўринбосари имзоси қўйилган тадбирлар рўйхати борлигини айтганидан сўнг Соҳибжамол Азимова бундай деди: “Бу “беш ташаббус” президентнинг 19 мартдаги видеоселектор топшириғига биноан жойларда ўтказилди. Лекин ҳозир ўқитувчилар дам олаётгани сабабли бу МФЙларда ўтказиляпти. Мактаблар иштирок этмаяпти бунда. У рўйхат нотўғри бўлиши мумкин, ҳозир фақат МФЙлар ўзлари ўтказяпти. Мактабларда фақат янги ўқув йилига тайёргарлик кетяпти” Президент Шавкат Мирзиёев жорий йилнинг 19 март куни ўтказган видеоселектор йиғилишида ёшларга бўлган эътиборни янада кучайтириш, учун “бешта ташаббус”ни эълон қилган эди: Биринчи ташаббус ёшларнинг мусиқа, рассомлик, адабиёт, театр ва санъатнинг бошқа турларига қизиқишларини оширишга, истеъдодини юзага чиқаришга хизмат қилади. Иккинчи ташаббус ёшларни жисмоний чиниқтириш, уларнинг спорт соҳасида қобилиятини намоён қилишлари учун зарур шароитлар яратишга йўналтирилган. Учинчи ташаббус аҳоли ва ёшлар ўртасида компьютер технологиялари ва интернетдан самарали фойдаланишни ташкил этишга қаратилган. Тўртинчи ташаббус ёшлар маънавиятини юксалтириш, улар ўртасида китобхонликни кенг тарғиб қилиш бўйича тизимли ишларни ташкил этишга йўналтирилган. Бешинчи ташаббус хотин-қизларни иш билан таъминлаш масалаларини назарда тутади.\nҚуруқ гап оғиз йиртмаганда эххе хаёт қандай гўзал б.б кетган бўлармиди, ..а так, мажлисбозликни камайтиринглар деган кўрсатма хам бўлган эди лекин.!?\nbeshta tashabusi qo'y va to'vuq boqtirishdan iborat\nНе надоела тебе это веселые карусели вечные\nДомла,озодликдан кетолмвй колдингиз,нима киласиз бу фиску фасод авж олган гурухда,ишингиздан ажраб колманг,тагин.Дустона маслахат холос,бу ерда асосан мусофирлар, гастерлар ёки бывший гастерлар,тинчгина ишлаб юраверинг\nНомер один,вапще озодда хам номер один.\nZ u l f i q o r ---b o y---


Гўшт ўрнини босувчи Оқсилга бой 12 маҳсулот - UzShifo.Info - Sog'lom Yashash Tarzi Sirlari\nHome SALOMATLIK ASOSLARI Mahsulotlarni to'g'ri tanlash Go'sht Гўшт ўрнини босувчи Оқсилга бой 12 маҳсулот\nFeruzabegim December 18, 2019 December 30, 2019\nГўшт ўрнини ҳеч нарса 100% босмайди, лекин оқсил (протеин) учун қуйидаги 12маҳсулотдан фойдаланса бўлади.\nБир дона катта тухумда 6 грамм протеин, яъни оқсил мавжуддир. 3 грамм оқсил тухум оқида ва 3 грамм оқсил тухум сариғида бўлади. Оқсилдан ташқари тухум витамин, минерал ва амино-кислоталарга ниҳоятда бой бўлган маҳсулотдир.\nБир стакан пиширилган гречкада тахминан 6 грамм оқсил бўлади. Яшил қовурилмаган гречкада эса бу миқдор ундан ҳам кўп. 100 грамм яшил гречкада 13.3 грамм оқсил мавжуддир. Гречкада оқсилдан ташқари яна амино-кислоталар ҳам кўп. Шунинг учун ҳам гречка ажойиб ва соғлом оқсил манбаи ҳисобланади.\nБир стакан брокколи организмни 5 грамм оқсил билан таъминлайди.\n4. Ясмиқ (чечевица)\nЯрим стакан пиширилган ясмиқ организмни 9 грамм оқсил, яъни протеин билан таъминлайди.\nЯсмиқни пишириш учун ясмиқни тошлардан тозалаб, яхшилаб ювилади ва 3 стакан сув қайнатилади. Қайнаб турган сувга 1 стакан ювилган ясмиқ солиниб, ёпиқ қозонда 25-30 дақиқа паст оловда пиширилади.\nБир стакан нўхот организмни 12 грамм оқсил билан таъминлайди, бу эса кунлик 24% оқсил эҳтиёжини қоплайди деганидир.\nБир стакан пиширилган ловия организмни 15 грамм оқсил билан таъминлайди. Ундан ташқари, ловияда витамин ва минераллар ҳам бисёр.\n7. Яшил ловия\nБир стакан пиширилган яшил ловияда 7-9 грамм протеин мавжуд.\nКунгабоқар уруғи, кунжут, мак кабилар оқсилга ниҳоятда бойдир. Уларни ўз ҳолича ёки бошқа таомларга қўшиб истеъмол қилса бўлади.\n9. Ёнғоқлар ва ёнғоқли спредлар\n30 грамм ёнғоқда тахминан 5-6 грамм оқсил мавжуд бўлади. Ёнғоқлар нафақат оқсилга, балки калорияларга ҳам ниҳоятда бой.\n10. Йогурт ёки сузма\nЙогурт ёки сузма оқсилга ниҳоятда бой маҳсулотлар ҳисобланади.\n11. Киноа донлари\nКиноа донлари ҳам оқсилга жуда бой! 1 стакан пиширилган киноада 8 грамм оқсил мавжуд. Киноа ёнига нўхот, ёнғоқ-уруғлар, ловия қўшсангиз, оқсил миқдори яна ҳам ошади.\nОқсилдан ташқари киноа 9 хил амино кислота, магний, темир ва ичак саломатлиги учун муҳим бўлган эримайдиган толаларга ҳам бой!\nКиноани пишириш учун 1 қисм киноа донларига 2 қисм сув қўшилади ва қайноғига етказилиб, қопқоқ ёпилади ва 15 дақиқа пиширилади. Киноа донларини 24 соат ивитиб истеъмол қилинса яна ҳам фойдли бўлади, бунинг учун ивитиладиган сувга 1/4 чой қошиқ табиий олма сиркаси қўшиб юбориш керак.\nБир стакан сутда 8.26 грамм оқсил мавжуд. Агар сигир сути ичолмасангиз ёки сифатли сут тополмасангиз, кунжут сути, ёнғоқ ёки бодом сутларини истеъмол қилсангиз бўлади.\nЭслатма: Гўшт умуман истеъмол қилмаслик организмда витамин В12 танқислигини келтириб чиқаради. Витамин В12 танқислиги эса жуда кўплаб соғлиқ муаммоларига олиб келади.


ЎзА - Қашқадарёлик зиёратчиларнинг биринчи гуруҳи жўнаб кетди\nҚашқадарёлик зиёратчиларнинг биринчи гуруҳи жўнаб кетди\n10.08.2018 18:09 Чоп этиш версияси\nМустақиллик йилларида муқаддас Ҳаж ва Умра зиёратларига бориш учун кенг имкониятлар яратилди. Зиёратга борувчиларни кузатиш, манзилга етиб борилгач, қулай истиқомат чораларини кўриш ҳамда соғ-саломат юртга қайтгач, уларни кутиб олиш каби хизматлар юксак даражада ташкил этилмоқда.\nҲар йили минглаб юртдошларимиз Ҳаж ва Умра амалларини адо этиш шарафига муяссар бўлмоқда. Улуғ ибодатни бажаришни ният қилган ватандошларимизга муборак сафарга эсон-омон бориб-келиши, ибодатларни барча рукнларга риоя қилган ҳолда мукаммал адо этиши учун зарур шароит яратилган.\nКуни кеча муборак “Ҳаж – 2018“ сафарини амалга ошириш истагида бўлган қашқадарёлик юртдошларимиз Қарши аэропортидан Саудия Арабистонининг Макка шаҳрига "Боинг-767" самолётида жўнаб кетди.\n“Ҳаж – 2018“ дастури доирасида жорий йилда 7 минг 200 нафар юртдошимиз ислом динининг бешинчи аркони бўлган муборак Ҳаж зиёратини амалга ошириш имкониятига эга бўлди. Уларнинг 413 нафари қашқадарёлик зиёратчилардир\nҲаж зиёратига рўйхатга олиш жараёнлари алоҳида тамойил асосида амалга оширилди. Зиёратчилар маҳаллада, эл-юрт ўртасида ҳурмат-эътибор қозонган, муқаддас динимиз арконларини тушунадиган, Ҳаж ўзи қандай ибодат эканини чуқур англаб етган фуқаролар суҳбат асосида танлаб олинди.\n– Қашқадарё вилоятидан дастлабки гуруҳда 208 нафар фуқаро муборак Ҳаж зиёратига жўнаб кетди, – дейди Қарши аэропорти божхона пости бошлиғи Хуршид Мирзаев. – Ўтган йиллардан фарқли ўлароқ, бу йил Ўзбекистон Республикаси Вазирлар Маҳкамасининг 2017 йил 11 октябрдаги қарори асосида барча халқаро аэропортларда икки йўлакли тизим ташкил этилди. Улар жумласида Қарши аэропорти ҳам бор. Икки йўлакли тизим фуқароларимизга жуда кўп енгилликлар яратди. Хусусан, Ҳаж зиёратига кетаётган фуқаролар қизил ва яшил йўлакларда ҳаракатланишди. Агар зиёратга кетаётганларда 2 минг АҚШ долларидан кам нақд чет эл валютаси бўлса, улар ҳеч қандай декларация тўлдирмасдан, божхона назоратини соддалаштирилган тартибда амалга ошириб, яшил йўлакдан ўтишди. Кузатилган дастлабки гуруҳнинг қарийб 95 фоизи худди шу ҳолатда яшил йўлакдан юрди. Бу эса уларнинг божхона назоратидан ўтиш ва ҳаракатланиш вақтини анча қисқартирди.\nҚарши аэропортида йўловчилар учун барча шароит яратилган бўлиб, махсус ишчи гуруҳ зиёратга йўл олганларга рўйхатдан ўтиш, божхона хизматлари кўрсатишда яқиндан ёрдам берди.\n– Муқаддас амални бажариш, Маккаи мукаррама, Мадинаи мунавварада бўлиш, шу жойларда ибодат қилиш, эл-юртимизга тинчлик-фаровонлик, фарзандларимизга саломатлик тилаб дуолар қилиш эзгу мақсадимиз эди, – дейди Қарши шаҳрилик зиёратчи Бўри Норқобилов. – Аллоҳга минг шукрки, муқаддас зиёратгоҳларга йўл олдик. Буларнинг барчаси мамлакатимизнинг кундан-кун ривожланиб, мустақиллигимиз мустаҳкамланиб бораётганидандир. Бугун одамларнинг қалбида ғурур, қувонч, шукроналик мужассам. Давлатимиз раҳбари томонидан яратиб берилаётган мана шундай шароитлардан фойдаланиб, ҳеч бир қийинчиликсиз, иззат-ҳурмат билан Ҳаж сафарига юборилаётганимиздан беҳад шодмиз.\nМаълумот ўрнида айтиш лозимки, вилоятдан Ҳаж сафарига бориш истагида бўлган фуқароларнинг иккинчи гуруҳи 11 август куни Қарши аэропортидан "Боинг-767" самолётида парвоз қилади. Шунингдек, Сурхондарё вилоятидан ҳам Ҳаж сафарини ният қилган юртдошларимиз Қарши аэропортидан жўнаб кетишади.


Ўшдаги қушхоналар шаҳар четидаги Шарққа кўчирилади Ынтымак Media Group\nЎшдаги қушхоналар шаҳар четидаги Шарққа кўчирилади\nШаҳардаги қушхоналар экологик ва санитар талабларга жавоб бермаслиги сабабли, уларнинг бари Шарқ қишлоқ ҳукуматининг Калинин ҳудудига кўчирилади. Бундан ташқари ҳозирги қушхона аҳоли уйларига яқин жойлашиб, юқумли касалликларнинг тарқалиш хавфини туғдиради.\nҚушхона кўчирилиши режалаштирилган ҳудуддаги гўшт комбинатида бу учун керакли тайёргарликлар якунланиб қолди. Махсус гўштларни тортувчи тарозилар, ветеринар врачларнинг хоналари тайёрланиб битган. Бу ерда сўйилган молларнинг гўштининг сифати тезда аниқлаш имкони бор. Ҳозирда гўшт сақлагувчи музлатгичларнинг ўрнатилиши режалаштирилмоқда.\nЎш шаҳар ветеринар ва фитосанитар хавфсизлик хизматининг етакчиси Кумарбек Исаковнинг айтишича, гўт комбинатининг ишга тушишига ЕОИИга аъзо мамлакатлар ҳам кўмак кўрсатмоқда. Чунки бу уларнинг ҳам сифатли гўшт маҳсулотларини улгуржи олиб туришига имконият яратади. Яқин кунларда маҳаллий ҳукумат қушхонанинг қачон кўчирилишини келишишади.\nЎш шаҳар ветеринар ва фитосанитар хизмати янги гўшт комбинатининг ичида махсус сут, тухум сотилувчи ерларни очиш кераклигини билдирмоқда. Бу ҳақдаги таклиф шаҳар мэриясига етказилди.\nЭкология ҳамда техник назорат хизматининг Ўш шаҳар бўлимининг етакчиси Асан Мамираимовнинг айтишича, шаҳардаги 7 мол сўйилувчи ерларнинг аҳволи талабга жавоб бермайди.


Моуриньо "МЮ"да қоладиган ва ўзига керак бўлмаган футболчилар номини айтди\n7 январь, 2017, 10:15\n"Манчестер Юнайтед" бош мураббийи Жозе Моуриньо ниҳоят германиялик легионер Бастиан Швайнштайгерга имконият беришини айтди. Португалиялик мутахассис Англия кубоги доирасида "Рединг"га қарши бўладиган учрашувда Бастианни ўйинга туширишни режалаштирган.\n- Жамоада қолишни истамаган футболчиларни ушлаб ўтирмайман, - деди Жозе Моуриньо. - Бастиан янги мавсумда бир неча дақиқа ўйнади холос. Лекин у машғулотларда қаттиқ ишлаяпти ва жамоада қолиш учун курашяпти. У ўз устида кўп ишлаяпти ва мен уни яхши футболчи сифатида тан ола бошладим.\nШунингдек, Моуриньо жамоада Мэмфис Депай ва Морган Шнейдерлен унинг ишончини оқлай олмаганини ҳам айтди.\n- Вазият ўзйгармади ва мен Депай ва Шнейдерландан умидимни уздим, - дейди Жозе Моуриньо. - Клуб бу икки футболчини қўйиб юборишга тайёр. Лекин улар бўйича бошқа жамоалардан жўяли таклиф ҳам йўқ.\nАнглия кубоги доирасидаги "Манчестер Юнайтед" - "Рединг" учрашуви бугун бўлиб ўтади.


Бағдоддан сал наридаги Ҳалдия шаҳрида юз берган портлаш оқибатида энг камида 17 киши ҳалок бўлди.\n08 март 2021, Тошкент вақти: 05:44\nдекабр 14, 2003\nФожеага полиция маҳкамаси олдида мина жойлаштирилган автомобилнинг портлаши сабаб бўлди.\nПортлашда 30дан зиëд кишининг жароҳат олгани ва уларнинг кўпчилигини полициячилар ташкил қилганлиги айтилмоқда. Жароҳат олганлар ва қурбон бўлганлар орасида АҚШ харбийлари йўқ.\nПортлаш содир бўлган худуд АҚШ харбийлари тарафидан куршаб олинган.\nДавлат оммавий ахборот воситалари коронавирус билан боғлиқ вазият ҳақида лом-мим демай келади.\nИбодат жойларида, соғлиқ билан боғлиқ ҳолатларда ҳамда анъанавий карнавал байрамларида юзни ёпишга рухсат берилади.\n6 март куни Рим папаси Франциск машҳур шиа уламоларидан бири оятуллоҳ Али ас Систоний билан тарихий учрашув ўтказди. Бундан олдин Рим папаси Ироққа бирор марта ташриф буюрмаган эди.\nЁпиқ эшиклар ортида ўтказилган учрашувдан сўнг ас Систоний Ироқ насронийлари бошқа ироқликлар билан тенг ҳуқуқларга эга экани эътироф этилган баёнотни эълон қилди.\n«Халқимиз жуда узоқ вақтдан бери оғир азоб чекиб келади. Бу [ёрдам] пакети халқ мушкулини енгиллатишни ва халқнинг энг долзарб эҳтиёжларини қондиришни кўзлайди ва мақсадимизга эришишимиз учун йўл очади», - деди.\nЭндиликда қонун лойиҳасини Намояндалар палатаси кўриб чиқади.


03 июн 2020, Тошкент вақти: 02:44\nЕИ санкциялари ҳукумат қўшинлари Андижонда намойишчиларга ўт очгани учун жорий қилинган эди.\nЭслатма: бу мақола Андижон воқеаларига 10 йил тўлган санада тайёрланган.\nАндижон қирғини собиқ СССР қулаганидан бери АҚШ ва Европа Иттифоқининг Ўзбекистон билан алоқалари энг юқори нуқтага чиққан пайтларда рўй берди. 2005 йил Ўзбекистон ҳудудида АҚШ ҳарбий базаси жойлашган, мамлакатда кўплаб халқаро ташкилотлар, хориж матбуот ваколатхоналари фаолият олиб борган давр эди.\nЛекин собиқ иттифоқнинг бошқа мамлакатларида рўй берган ҳокимият алмашинуви-ю, зўравонликлардан фарқли ўлароқ 2005 йил 13 май куни Андижонда тинч намойишчиларга нисбатан “номутаносиб куч қўлланилгани” важидан Европа Иттифоқи Тошкент ҳукуматига нисбатан санкциялар жорий қилади.\nКўпчилик “рамзий” дея баҳолаган жазо чоралари аввал 2007 йилда юмшатилади, 2009 йилда эса тўла бекор қилинади.\n13 май воқеалари Ўзбекистон билан Ғарб давлатлари ўртасидаги яқинлашув авж палласига чиққан пайтда рўй берди. Ўшанда Қашқадарёда Афғонистондаги НАТО миссияси мақсадларида ишлатилувчи АҚШ ҳарбий базаси жойлашган, шу сабабдан Америка ҳам, Европа ҳам аввалига эҳтиёткорона баёнотлар билан чекланди, лекин Тошкентнинг халқаро текширув ўтказиш чақирувларини рад этишда қайсарликни кучайтирган сари, баёнотлар ҳарорати ҳам кучайиб борди.\nХориж расмийларининг энг кескин баёноти Британиянинг ўша пайтдаги ташқи ишлар вазири Жэк Стро оғзидан янграган эди.\n- Мен энди, қотилликлар нега содир бўлгани, қотилликларнинг туб моҳияти ва қотилликлар учун ким жавобгар эканини аниқлаш учун мутсақил халқаро текширув ўтказишга чақираман. Бу тегишли халқаро идоралар иштирокидаги ишончли ва шаффоф тергов бўлиши керак, дея таъкидлаган эди Британия ташқи ишлар вазири.\nЛекин Тошкент ҳукумати нафақат халқаро текширувга рози бўлмади, балки Андижон қирғинигача бўлган бир неча йил давомида мамлакатда фаолият олиб боришига рухсат берилган халқаро ташкилотлар, жумладан, биринчи навбатда, инсон ҳуқуқлари ва фуқаровий жамият ташкилотларини биринма-кетин Ўзбекистондан хайдай бошлади.\nПировардида, 13 майгача бўлган бир неча йил давомида “халқаро террорга қарши кураш”да Ғарбнинг асосий иттифоқчиларидан бири бўлган президент Ислом Каримов АҚШ ҳарбийларини Ўзбекистондан чиқариб юборади ва халқаро танқидлардан ҳимояланиш учун Россия қўйнига отилади. Орадан бир неча ой ўтиб, Ўзбекистон Россия билан иттифоқчилик шартномасини имзолайди ҳамда Москва етакчилигидаги Коллектив хавфсизлик шартномаси ташкилоти ва Евроосиё иқтисодий ҳамжамияти каби тузилмаларга қўшилади.\nПрезидент Ислом Каримов 2005 йилда Россияга серқатнов бўлади. Москвага қилган сафарларининг бири олдидан Каримов Ғарбни Андижон баҳонасида Ўзбекистонга қарши ахборот уришини очганликда айблайди.\n- Андижон воқеаларидан кейин, бизага, умуман террористик ҳамла, ҳуруж қилгандан кейин, бизага энг катта зарба, зарар бермоқчи бўлгани шу бўлдики, шунча олдам ҳалок бўлганини инобатга ҳеч ким олмасдан туриб, худдики бир табиий ҳолдек, информацион хуружларни, информацион урушларни бошлади, дея иддао қилади Каримов.\nМустақил тергов ўтказиш чақириқлари жавобсиз қолиб, сиёсий ва ҳарбий соҳаларда ҳамкорлик Тошкентнинг ўзи тўхтата бошлагач, Европа Иттифоқи жазо санкцияларини қўллайди. 2005 йилнинг октябрида эълон қилинган санкциялар Андижонда бегуноҳ одамларнинг ўлдирилиши учун жавобгар кўрилган ҳукумат мулозимларига нисбатан Европа Иттифоқига виза чеклови ҳамда Ўзбекистонга қурол сотишга эмбарго жорий этишни ўз ичига олади. Санкцияларни бекор қилиш учун шарт ўлароқ яна Андижон қирғини юзасидан халқаро мустақил текширув ўтказилиши талаб этилади.\nЎша кунлари АҚШ Конгресси ҳам Ўзбекистон билан ҳарбий ҳамкорликни тўхтатиш қарорини эълон қилади.\nФуқаровий жамият фаоллари ЕИ санкцияларини ўта юмшоқ ва рамзий аҳамиятга эга дея танқид остига олади. Орадан кўп ўтмай, санкциялар ҳақиқатан ҳам хўжакўрсинга қабул қилинганига ишора қилувчи воқеа юз беради. Санкциялар эълон қилинишидан икки ой ўтиб, Андижонда намойишчиларга ўт очишни буюрган шахс деб кўриладиган ва виза чеклови рўйхатида биринчи қаторга қўйилган ички ишлар вазири Зокиржон Алматов Германиядаги касалхонада даволанаётгани аниқланади.\nБу вақтда Ўзбекистон ҳукумати мамлакатдаги халқаро ташкилотларни хайдашда давом этади. Қирғизистонда вақтинча бошпана топган 439 нафар андижонлик қочқинни учинчи мамлакатга олиб чиқишда бош қош бўлган БМТ қочқинлар идорасининг Тошкентдаги ваколатхонаси ҳам ёпилади.\nТошкент ҳукумати мустақил тергов борасидаги Ғарб босимларига жавобан халқаро ташкилотларни хайдаш билан чекланмайди, қонли воқеалардан кейинги икки йил давомида кўплаб маҳаллий фаоллар ва журналистлар қамоққа ташланади.\nХалқаро инсон ҳуқуқлари ташкилотлари сиёсий маҳбус дея эътироф этган бу фаоллар кейинчалик Тошкент-ЕИ музокараларида савдолашув объектига айланади.\nНатижада 2007 йил октябрида, санкциялар олиб ташланиши учун қўйилган асосий шарт – мутсақил тергов ўзтказилмаган бўлса-да, жазо чоралари сирасидан виза чеклови вақтинча бекор қилинади. Лекин ЕИ қарорига жавобан Тошкент қамоққа ташланган фаоллардан бири Умида Ниёзовани озодликка чиқаради ва икки томон иштирокида Андижон воқеаларини ўрганиш бўйича ишчи гуруҳи тузишга розилик берди.\nМазкур ишчи гуруҳи вакиллари Тошкент қатнай бошлайди, ўзбек расмийлари ҳамроҳлигида Андижонга боришади. Лекин ўшанда воқеалардан қарийб уч йил ўтган, хунрезлик рўй берган майдон ташқи қиёфаси ўзгартирилган ва ҳатто бу майдондан Бобур ҳайкали ва номи олиб ташланган эди. Шунга қарамасдан 2008 йилнинг май ойида Европа Кенгаши йиғинида виза чекловини бутунлай олиб ташланади. Қурол-яроқ эмабргоси кучда қолади ва музокаралар давом этади.\nСиртдан қараганда иккала томон ҳам ўз позициясидан қайтмагандай кўринади, лекин ўзбек расмийларининг баёнотлари европаликлардан кўра кескинроқ янграй бошлайди. Андижон қирғинидан кейинги даврда Ўзбекстон ташқи ишлар вазири лавозимида ишлаган Владимир Норов 2009 йил сентябрида Брюсселда“бизга ақл ўргатманг” қабилидаги баёнотларни қилади.\n- Яна бир бор эслатиб қўймоқчиман, Ўзбекистон ва Ўзбекистон делегацияси бу ерга кимгадир ҳисобот бериш учун келгани йўқ. Яъни Европа иттифоқига назоратчи ҳуқуқини ҳеч ким бергани йўқ. Биз ўзаро тенглик асосидаги мулоқот тарафдоримиз. Яъни томонларни қизиқтирувчи масалалар бўйича мулоқот тарафдоримиз, дейди Норов.\nЎзбекистон ташқи ишлар вазирининг бу сўзларидан бир ой ўтиб, қурол эмбаргоси ҳам бекор қилинади.\nЎша даврда, 2008 йилнинг апрелида президент Ислом Каримов Андижон қирғинидан бери илк бор Европа Иттифоқига таклиф этилади ва Руминияда ўтказилган НАТО саммитида қатнашади.\nБу вақтга келиб АҚШ Конгрессининг Ўзбекистон билан ҳарбий ҳамкорликни тўхтатиш қарори ҳам қайта кўриб чиқилади ва муносабатлар тикланади.\n2011 йилнинг бошида Ислом Каримов Брюсселга таклиф этилиб, ЕИ ва НАТО раҳбарлари қабулида бўлади.\nЎшандан бери Ғарб билан Тошкент ўртасидаги муносабатлар тадрижида расмийлар Андижон қирғини масаласини бошқа кўтармайди.


Тажриба эҳтиросга қарши. Нега «Реал» яна ЕЧЛда ғолиб бўлади?\nБугун, 26 май, шанба куни Киевдаги «Олимпийский» стадионида Мадриднинг «Реал» клуби Ливерпулнинг «Ливерпуль» клубига қарши Европа Чемпионлар лигаси финалида майдонга тушади. Ушбу тўқнашув арафасида қайси клуб қайси жиҳатлари билан ғалабага лойиқроқлиги таҳлили қуйида келтирилади.\nЧемпионлар лигаси. Финал. Шанба. «Реал» - «Ливерпуль». 23:45 (Тошкент вақти)\n«Реал»нинг финал учун заявкаси:\nДарвозабонлар: Кейлор Навас, Кико Касилья, Лука Зидан.\nҲимоячилар: Дани Карвахаль, Хесус Вальехо, Серхио Рамос, Рафаэль Варан, Начо, Марсело, Тео Эрнандес, Ашраф Ҳакими.\nЯрим ҳимоячилар: Тони Кроос, Лука Модрич, Касемиро, Маркос Лорьенте, Марко Асенсио, Иско, Матео Ковачич, Дани Себальос.\nҲужумчилар: Криштиану Роналду, Карим Бензема, Гарет Бэйл, Лукас Васкес, Борха Майораль.\n«Ливерпуль»нинг финал учун заявкаси:\nДарвозабонлар: Лорис Кариус, Симон Миньоле.\nҲимоячилар: Натаниэль Клайн, Трент Арнольд, Виржийл ван Дейк, Деян Ловрен, Рагнар Клаван, Альберто Морено, Эндрю Робертсон, Натаниэль Филлипс.\nЯрим ҳимоячилар: Жордан Ҳендерсон, Жоржиньо Вейналдум, Жеймс Милнер, Эмре Жан, Адам Лаллана, Рафаэль Камачо, Кёртис Жонс, Садио Мане, Роберто Фирмино.\nҲужумчилар: Муҳаммад Салоҳ, Дэнни Ингз, Доминик Соланке, Бенжамин Вудбёрн.\nФинал учрашувига Милорад Мажич бошчилигидаги сербиялик ҳакамлар бригадаси тайинланган. Мажичга қанотларда ҳамюртлари — Милован Ристич ва Далибор Журжевич ёрдам беради. Дарвоза ортида эса Ненад Жокич ва Данило Груич ишлайди. Тўртинчи ҳакам – Клеман Тюрпен (Франция).\nИкки тенг кучли жамоа Чемпионлар лигасининг жорий мавсумини якунлаб қўйишга бел боғлаган. 9 ойлик йўл, 12та ўйин (инглизлар саралаш босқичидаги ўйинлар ҳисобига 14та ўйин ўтказишган) - булар барчаси ортда қолди, энди охирги қадамни қўйиш керак. «Реал» ва «Ливерпуль» 13-марта «Қулоқли Кубок»ни қўлга киритиш учун отланган, анча вақтдан буён на ички чемпионатда, на халқаро майдонда мухлисларини хурсанд қила олмаётган «қизиллар» эса олтинчи ЕЧЛ кубогини қўлга киритишга яқин.\nОддий факт - франциялик ушбу мутахассис билан «Реал» ҳали Чемпионлар лигасини тарк этмади. Албатта, мағлубиятлар бўлди, аммо жамоа «асосий урушда эмас, айрим жангларда» ютқазди. 2016 йил январида жамоа бир жойда депсиниб қолганида Бенитес истеъфога чиқарилди ва ярим йил муддатга вақтинчалик мураббий сифатида Зинедин Зидан олиб келинди. У йўл-йўлакай «Қироллик клуби» билан ЕЧЛ ғолиблигини қўлга киритди, кейинги мавсумда иккинчи совринни ўзиники қилди. Унинг бу ютуқлари осонлик билан келгани - у анча йиллардан буён клуб тизимида экани, жамоани ич-ичидан билиши билан изоҳланади. Клуб афсонаси ҳамон Мадрид осмонида ёрқин нур сочмоқда.\nЗиданнинг учинчи мавсумида «Реал» ўйинида пасайиш кузатилгани бор гап, «Реал» жорий мавсумда чемпионатнинг биринчи даврасида ўта ёмон ўйин кўрсатди, Испания Кубогидан барвақт чиқиб кетди, гуруҳ босқичида «Тоттенҳэм»га қарши ўйинлардаги мағлубиятлар жамоанинг ЕЧЛдаги истиқболини ҳам шубҳа остида қолдирганди. Аммо франциялик мутахассис шогирдларини руҳлантира олди ва ўзининг кутилган истеъфоси ҳақидаги гапларни ҳам чиппакка чиқарди.\nТажриба ва эҳтирос тўқнашуви\nЗидан тарихга ғолиб мураббий сифатида кириб бўлди. Унда ҳар бир футболчи учун тўғри ёндашувдан ташқари, катта ўйинларга тўғри стратегия танлаш қобилияти ҳам бор. Зиданнинг энг асосий устунлиги - у омадли мураббий. Омад кучлиларга кулиб боқади, дейишади. Буни ўтган йили «Ювентус»га қарши финал ўйинида ҳам, жорий мавсумда чорак финалда «Ювентус»га қарши жавоб ўйинида ҳам кўрдик.\nҲа, Клопп «Реал»ни Чемпионлар лигасида 3 марта мағлуб этган, аммо унинг «Боруссия»си ЕЧЛ финалида ҳам (2013 йилда «Бавария»га 1:2 ҳисобидаги мағлубият), Европа Лигаси финалида ҳам (2016 йили «Севилья»дан 1:3 ҳисобидаги мағлубият) муваффақиятга эриша олмаган, ҳозирги «Ливерпуль» футболчиларидан биронтаси эса шу вақтга қадар ЕЧЛ финалида майдонга тушмаган. Зидан эса жамоа билан кейинги 2,5 йилда 8 совринни қўлга киритган.\nЗиданнинг қўли остида дунёнинг энг яхши страйкери бор - Роналду. Португалиялик футболчи 33 ёшда, аммо у ўзини 23 ёшли футболчидек тутмоқда, у апрель ойида «Ювентус» дарвозасини қўриқлаётган Буффонга «қайчи услуби»да гол уриш учун 2,38 метр баландликка сакради. Роналду ҳам Зидан каби инқирозли даврни енгиб ўта олди ва иккинчи даврада 13 ўйинда 22 гол урди. У ЕЧЛнинг жорий мавсумида 15 голи билан мутлақ тўпурар. «Ливерпуль»да Салоҳ бор, у ёшроқ ва ғалабаларга чанқоқ. Аммо Роналду 4 марта Чемпионлар Лигасида ғолиб бўлган ва финалларда 4та гол урган. Унда бу мавсумни ҳам аъло даражада якунлаб, ЕЧЛ медаллари сонини 5тага етказиб қўйиш имконияти мавжуд. У қирол. Салоҳ эса ҳали жўжахўроз, Криштиану ўз футболини ўйнайди, Салоҳ Фирминьо ва Мане уйғунликда ҳаракатланиши керак.\nЧемпионлар лигаси финали йилнинг энг муҳим ўйини бўлиши билан биргаликда, финалда ҳеч нарсани олдиндан айтиб бўлмайди.\nИкки жамоада ҳам ҳимоя чизиғида муаммолар бор. Лекин инглизларда тажриба ҳам йўқ. Ярим финалда «Рома»га қарши ўйинда очиқ ўйин кўрсатган жамоа икки ўйинда 6 гол ўтказди. Назарий жиҳатдан «Реал» ҳам «Бавария»дан шунча ўтказиши мумкин эди, аммо битта ҳам ўтказмади.\nБугун натижа қандай бўлишидан қатъи назар, Киевда томошабоп ўйин кутиб турибди. «Ливерпуль»нинг «енгил артиллерияси» «Реал» учун сюрпризлар тақдим этиши, тезкор қарши ҳужумлари билан рақибни яксон этиши ҳам мумкин. Агар инглизлар бугун ҳаяжонланмаса ва «Реал» ярим финалда «Бавария»га қарши ўйинларда бўлгани кайфиятсиз ўйнаса. Аммо бунинг эҳтимоли кам, «Реал» доно қирол, «Ливерпуль» ҳали бир шошқалоқ «маҳмадона».\nҲар икки жамоа ҳам ЕЧЛда ғолиб бўлиш бўйича катта тажрибага эга, аммо «Реал» охирги йилларда ЕЧЛда гегемонга айланган. Мадридликлар кейинги 5 йилда тўртинчи марта, қаторасига 3 йилда 3 марта финалга чиққан. Жамоа қаторасига учинчи марта «Қулоқли кубок»ни қўлга киритиш орқали янги тарих ёзиши мумкин.


PressReader - Qishloq Hayoti (Village Life): 2018-05-24 - Йўлларни ва дилларни боғлаган ришта\nЙўлларни ва дилларни боғлаган ришта\nQishloq Hayoti (Village Life) - 2018-05-24 - News - Отабек АСЛОНОВ, “Qishloq hayoti” мухбири.\nНурота тумани марказидан чамаси 35-40 километр узоқликда жойлашган Сойкечар, Янгиобод, Янги турмуш, Жарма қишлоқлари аҳолиси бир неча йиллардан буён йўлни кесиб ўтган сой устидаги кўприкнинг носозлигидан азият чекар, айниқса, ноқулай об-ҳаволи кунларда бу қийинчиликлар янада ортар эди. Ушбу кўприк имконият даражасида тикланса-да, аммо сойда сув оқими кучайса, уни тағин бузиб ташларди.\n2016 йил 4 ноябрь куни давлатимиз раҳбарининг вилоят аҳолиси билан бўлиб ўтган сайловолди учрашувида мазкур масала кун тартибига қўйилди. Орадан ҳеч қанча вақт ўтмай, қишлоқ аҳлининг узоқ йиллик орзулари ушалди. Бу йилги Хотира ва Қадрлаш куни сойкечарликлар учун қўшалоқ байрамга айланди.\nҚисқа вақт оралиғида бунёд этилган замонавий кўприкнинг очилиш маросимида бу иншоот йўлларни йўлларга, дилларни дилларга боғловчи мустаҳкам ришта экани эътироф этилди. Узунлиги 36, эни 12 метр бўлган иншоот “Навоий кўприклардан фойдаланиш” унитар корхонаси томонидан барпо этилди.\n– Мен узоқ йиллар ўрмон хўжалиги соҳасида меҳнат қилганман, – дейди Сойкечар қишлоқчилик Ҳазрат Маматов. – Иш юзасидан туманнинг турли ҳудудларида бўлиб, одамлар билан мулоқот қилишимга тўғри келарди. Давлатимиз раҳбарининг сайловолди учрашувида кўприк қуриш масаласида қилган мурожаатим инобатга олингани қишлоғимиз аҳлини беҳад қувонтирди. Сел йўлида қурилган ушбу кўприк икки тоғ бағридаги одамларнинг ташвишсиз бордикелдиси учун имконият яратди.


Amnesty international: МХХ ҳибсхонасидаги журналистнинг ҳаёти хавф остида « Ўзбекистон Халқ Ҳаракати\n08 October 2017 - 14:16\nБи-Би-Си радиосининг хабар беришича, Amnesty international халқаро ташкилоти 27 сентябрдан бери МХХ ҳибсхонасида сақланаётган журналист Бобомурод Абдуллаевнинг ҳаёти хавф остида эканлигини айтиб чиқган. Журналист “мамлакатда қийноқлар бўйича энг даҳшатли саналган тергов ҳибсхонасида сақланмоқда”, деб ёзилади мурожаатда. Ташкилот журналист ҳимояси учун кампания бошлаган.\nХалқаро ташкилот баёнотида, ҳуқуқ ҳимоячилари ва ҳамкасблари Бобомурод Абдуллаев журналистик фаолияти ва танқидий сиёсий қарашлари учун нишонга олинган, деб ҳисоблаши келтирилади.\n“Журналистнинг адвокат ёллашига рухсат берилмаган. ОАВ хабарларига кўра, 1 октябр куни фақат унинг рафиқаси қисқа муддатга ҳибсхонада у билан кўриша олган. Шундан бери оиласи билан алоқаси йўқ. Бобомурод Абдуллаевнинг қийноққа солинаётгани борасида хавотирлар ортиб бормоқда”, – дейилади баёнотда.\nAmnesty international ташкилоти ўз тадқиқотларига таяниб маълум қилишича, МХХ ҳибсхоналаридаги маҳбуслар деярли барча жойда қийноққа тутилади.\n“МХХ ҳибсхоналарида маҳбуслар тергов хоналарида, жазо камераларида, ҳожатхона ва ювиниш хоналарида ҳам қийноққа тутилади. Шунингдек, у ерда овоз чиқармаслик учун деворлари резина билан қопланган қийноқ хоналари мавжуд”.\nТашкилот ўзбек, рус, инглиз ёки исталган тилда журналист Бобомурод Абдуллаевни зудлик билан озод қилишни ва яна бошқа талабларни сўраб МХХ раиси Рустам Иноятов, Бош прокурор ҳамда Акмал Саидовга мурожаат йўллашга чақиради.\nМурожаатда, журналист фақат ҳукуматни танқид қилгани учун ушлаб турилгани туфайли унга қўйилган айбловларни бекор қилиб зудлик билан озод қилиш, ҳукуматни Бобомурод Абдуллаевнинг қийноқлар ва таҳқирловчи муомалалардан ҳимоя қилинишини таъминлашга чақириш сўралган.\nШунингек, ҳукуматга сўз эркинлиги ҳуқуқини тўлиқ ҳурмат қилиш, жумладан, журналистлар таъқиб қилинишдан қўрқмасдан фаолиятларини эркин амалга оширишлари учун ҳукумат мажбуриятларини эслатиш кераклиги айтилган.\nЭслатиб ўтамиз, 3 октябр куни Истанбулдаги матбуот анжуманида мухолифатдаги Ўзбекистон Халқ Ҳаракати раиси Муҳаммад Солиҳ Бобомурод Абдуллаевнинг йиллар давомида “Усмон Ҳақназаров” номи остида мақолалар чоп этиб келган муаллиф эканини очиқлаганди.


ҒАЛАБА КУНИ ИККИНЧИ МАРТА ЯРАЛАНИБ, УЙГА ҚЎЛТИҚТАЁҚДА ҚАЙТГАН Сайдулло бобонинг шукронаси\nOldingi maqola "ҚАТАҒОН ҚУРБОНЛАРИ ХОТИРАСИ" МУЗЕЙИ ТАШКИЛ ЭТИЛАДИ\nKeyingi maqola УЛАР НЕГА ЎЗ ЖОНИГА ҚАСД ҚИЛДИ?\nҒАЛАБА КУНИ ИККИНЧИ МАРТА ЯРАЛАНИБ, УЙГА ҚЎЛТИҚТАЁҚДА ҚАЙТГАН\nСайдулло бобонинг шукронаси\nБеш йил уруш оловини кечган, уйга икки қўлтиқтаёқ билан қайтиб, қайта оёққа туришга куч топган, сўнг ўзининг бор шахту шижоатини, ғайратини қаттол уруш касридан деярли барбод бўлган халқ хўжалигини қайта тиклашга бағишлаган 98 ёшли Сайдулло бобо Жабборов ҳақида эшитиб, у киши истиқомат қиладиган Шаҳрисабз туманининг Қутчи қишлоғига йўл олдик.\nҚишлоқ пурвиқор Ҳисор тоғ тизмаларининг шундоққина биқинида жойлашган. Пасту баланд йўллар бўйлаб юриб, уруш фахрийси яшайдиган хонадонни топиб бордик. Бизни бобонинг ўзи қарши олиб, салом-аликдан сўнг ҳовли тўридаги супага қараб бошлади. У киши ёшига қараганда анча бардам, жуда енгил ҳаракатланарди.\n- Бундан 77 йил аввал уруш бошланибди, деган ваҳимали хабар биз яшайдиган чекка қишлоқда ҳам яшиндек тарқалди, - дейди Сайдулло бобо. – Ўшанда эндигина 21 ёшга қадам қўйгандим. Қишлоқ йигитлари қатори мен ҳам биринчилардан бўлиб рўйхатга ёзилиб, 1941 йилда урушга жўнадим. Аввал артиллерия дивизионида “замбарак” ўқловчи бўлдим. Ўша йиллари Сталинград, ҳозирги Волгоград шаҳри остонасидаги жангларда иштирок этдим. Жароҳат олдим, соғайиб яна жангга қайтдим. Бу жуда оғир кунлар эди. Урушнинг бор даҳшатини, унинг инсоният бошига келтирган аёвсиз кулфатларини ана ўша лаҳзаларда англаганман. Ҳатто эслагим келмайди у кунларни. Уруш учун инсон ҳаётининг заррача аҳамияти йўқ экан. Бир кунда юзлаб сафдошларимиздан айрилардик. Ҳозиргина сенга яхши орзулари ҳақида гапириб турган ўртоғинг ўгирилиб қарасанг беш метр нарида қонга беланиб ётса, бунга қандай чидаш мумкин!? Не-не азаматлар ана шу урушда эрта хазон бўлиб кетишди. Уларнинг ичида турли миллатга мансуб кўплаб дўстларим бор эди...\nВақт ўтгани сари душманнинг ҳам шашти сўниб, ортга тисарила бошлади. Бу пайтда навқирон Сайдуллони танкчилар қисмига ўтказишди. У энди Латвия ва Литва ҳудудларида жанг қиларди. 1945 йил бошларига келиб, фашистлар кўплаб ҳудудлардан тамомила чекинди. Сафида Сайдулло Жабборов бўлган қисм бу пайтда Рига шаҳридан душманни қувламоқда эди. Тез-тез талвасадаги душманнинг кичик-кичик гуруҳларига дуч келинар, улар эса охирги илинж билан қарши томон жангчиларига кўпроқ талафот етказишга ҳаракат қиларди.\nСайдулло Жабборов 1945 йилнинг 9 май куни ҳам шу шаҳарни душман аскарларидан тозалашда иштирок этаётганди. У ва сафдошлари ногоҳ уч-тўртта фашист аскари яшириниб ётган пистирмага дуч келади. Чорасиз қолган душман жон ҳолатда ўт очади. Ушбу қарама-қаршиликда бир неча сафдошлари қаторида Сайдулло Жабборов ҳам оғир жароҳат олади. У уруш тугаганини орадан бир неча кун ўтиб Воронеждаги ҳарбий госпиталда ҳушига келганида эшитади. 1946 йилда эса икки қўлтиқтаёқда госпиталдан чиқиб, кўкси тўла орден ва медаллар билан уй томон ошиқади.\n- Уйга келиб билсам, уруш жанг майдонларидан анча олис бўлган юртимиз ҳудудларида ҳам ўзининг аянчли изларини қолдирган экан, - дея эслайди Сайдулло бобо. – Қўлидан иш келадиган йигитларнинг кўпчилиги жангдан қайтмаган, саноат, халқ хўжалигининг барча соҳалари издан чиққан, йўқчилик авж олган бир давр эди. Жароҳатим бироз тузалгач, қўлимга кетмон олиб далага чиқдим. Кейин мени Қарши чўлини ўзлаштиришга сафарбар қилишди. Хўжаликлардан бирида бригадир бўлиб ишлай бошладим. Урушнинг оғир кунларини, очлик азобларини кўрган эмасманми, тинчликда ўтаётган ҳар бир кунимни бахт деб билардим, бор кучим, ғайратим билан ишлардим. Шу даврда хўжалигимизга қарашли чорвачилик бригадаси кетма-кет йилни зарар билан якунлади. Бир куни катта йиғилишда ана шу масала кўтарилди. Бригада бошлиғи арзимас нарсаларни баҳона қиларди. Азбаройи қоним қайнаб кетганидан шартта ўрнимдан туриб, унга астойдил ишламаётганини, агар ишласа, аҳвол бундай бўлмаслигини айтдим. Кўпчиликка бу нарса ёқмади, ўзига беринглар, қани ишлаб кўрсатсин, деб туриб олишди. Шундан сўнг чорвачилик бригадасига ўтдим. Бир йил янада қаттиқ ишлаб, мавсумни яхшигина муваффақият билан якунладим. Ўша даврларда Шароф Рашидовнинг ўзи мени “Ҳурмат белгиси” ордени билан тақдирлаб, бирорта хўжаликни бошқаришим кераклигини айтди. Мен эса бирор жойда ўқимаганим, ҳеч қандай маълумотга эга эмаслигимни билдирдим. “Ҳечқиси йўқ, сизда меҳнаткашлик ва энг муҳими тажриба бор. Буёғига хўжалик раҳбари бўлиб ишлайсиз”, деди. Шундан сўнг Нишон туманидаги “Ширинобод” хўжалигида директор бўлиб ишлай бошладим.\n24 йил бригадир, 3 йил хўжалик раҳбари бўлиб ишлаган Сайдулло Жабборов бу йиллар ичида бир неча маротаба меҳнатда ўрнак кўрсатгани, муваффақиятли фаолияти учун турли орден ва медаллар билан мукофотланади. Ҳатто нафақага чиқиб ҳам анча йил қишлоқ хўжалиги соҳасида меҳнат қилади.\n- Урушдан қайтгандан сўнг ҳам қийналган, бошимга ташвиш тушган, яқин инсонларимни йўқотган вақтларим бўлди, - дейди у. – Лекин тинчлик даврида кўрган барча қийинчиликларимни урушнинг ярим соатлик азобига тенг кўрмайман. Бу қаттол урушни биз кўрдик, бошқа авлод кўрмасин. Тилимда ҳам, дилимда ҳам Яратгандан тинчликни абадий қилишини сўраб юраман. Айниқса, мустақилликдан кейинги йиллар юртимиздаги осудалик, хотиржамлик, фаровонликни таърифлашга қиёс йўқ. Биз кексаларга, уруш қатнашчиларига кўрсатилаётган эътиборни айтмайсизми. Ойма-ой нафақамни уйга келтириб беришади. Ҳар йили Хотира ва Қадрлаш куни байрами арафасида Президентимиз мукофотини олаяпмиз. Бу йил ҳаммасидан ошиб тушди. Юртбошимиз фармонига асосан Иккинчи жаҳон уруши қатнашчиларига 5 миллион сўмдан пул берилаяпти. Унинг устига ўзимиз жанг қилган мамлакатларга давлат ҳисобидан сафар қилишимиз, Ялта ва Кисловодскдаги санаторийларда дам олишимиз мумкин бўлди. Яна қайда бор бундай эъзоз, эътибор?!\nЎтган йили Хотира ва Қадрлаш куни байрами муносабати билан пойтахтимизда ташкил этилган тантанали тадбирда қатнашдим. У ерда Президентимиз Шавкат Мирзиёев билан учрашиб, шахсан мулоқотда бўлдим, юртимиз тинчлиги, халқимизнинг фаровон ҳаёти учун раҳмат айтдим. Аллоҳ у кишига куч-қувват берсин, боши омон бўлсин!\nУрушда, ҳаёти қил устида турган лаҳзаларда бугунги дориломон кунлар келишини, шундай фаровон ҳаёт кечиришини тасаввур ҳам қила олмаган Сайдулло Жабборов ҳар тонг невараларининг шодон кулгиларини эшитиб, ўзида йўқ севинади. Фарзандларининг юз-кўзларидаги хотиржамлик умрига умр қўшади. Уруш фахрийсининг улуғ ёшда ҳам тетик ва бардамлигига сабаб мана шу - тинч, осуда ва фаровон кунлар. Бобонинг изҳори шундай: илоҳим, юртимизнинг ана шу тинчлигига, халқимизнинг фаровон ҳаётига кўз тегмасин.


ОҒИР КУНИНГДА ЁЛҒИЗЛАТМАЙМАН! - 11 Октября 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nPamelajance, Williaacuro, Stephabub, tolikkk, RandsyHab, ceapWaisse, DerekaJiche\nГлавная » 2017 » Октябрь » 11 » ОҒИР КУНИНГДА ЁЛҒИЗЛАТМАЙМАН!\nОҒИР КУНИНГДА ЁЛҒИЗЛАТМАЙМАН!\nНодира бугун ўз йўналиши бўйича хорижий фонддан грант ютганидан хабар топди. Лекин буни Акмалга қандай айтишни билмасди. Акмал ўз муаммолари билан бўлиб танлов муддатини ўтказиб юборганди, таваккал қилиб топширган Нодира эса ғолиб бўлиб ўтирибди… Унинг боши қотди, рад этиб, кейинги йил Акмал билан бошқатдан омадини синаб кўрсинми ёки кетаверсинми?\n— Эсингдами, магистратурага ўқишга кирган кунимиз оғир кунда ҳеч қачон бир-биримизни ёлғиз қолдирмаймиз, биримизнинг омадимиз, иккинчимиз учун ҳам қувонч бўлади, деб сўз берганмиз, — эслатди Акмал Нодирадан хушхабарни эшитар экан. — Грант ютганингдан хурсандман! Лекин… — у нима дейишни билмай, тутилди.\n— Нега ҳужжатларингизни вақтида топширмадингиз? — яна койиди уни Нодира. — Бир ўзим қандай кетаман? Балки…\nБугун Акмал синфдошининг туйига бориши керак эди. У оёғи тормаётган бўлса-да, кечқурун гаплашамиз, деб Нодира билан хайрлашди.\nОғайнисининг тўйи, ҳаётини бутунлай ўзгартириб юбориши хаёлига ҳам келмасди. Тўйда анчадан буён кўришмаган синфдошлари билан учрашгани сабабми ёки Нодиранинг кетишини ўйлабми кўпроқ ичиб юборди, роса рақсга тушди. Бир чиройли қиз билан қўл ушлашиб, сакраб-сакраб рақс тушаётгани эсида… Лекин у қиз ким ва қачон бу қадар қадрдон бўлиб қолишгани эсида йўқ. Бир маҳал қизнинг пошнаси синиб кетди. Улар етаклашиб ташқарига чиқишди, Акмал негадир бу чиройли қиздан айрилгиси келмасди, ҳадеб жиринглайверган телефонини ҳам ўчириб қўйди. Кейин қизни таксида уйигача кузатиб қўйди, у билан нималар ҳақида гаплашгани, қандай қилиб уйига қайтгани ҳам эсида йўқ, фақат қизнинг исми Ситоралиги ёдида қолибди. Эрталаб боши оғриб зўрға кўзини очган Акмал бўлиб ўтган воқеаларни эслашга уринди. Фойдаси бўлмади. Лекин телефонида қаторлашиб турган хабарлар қиз туни билан ухламай унга СМС ёзиб чиққанидан дарак берарди. «Сизни овора қилганимдан хижолатдаман», «Мен ҳақимда ёмон фикрга бормадингизми? Сиз каби олижаноб йигитни сира учратмаганман. Сизни ўйлаб туни билан кўзимга уйқу келмади. Айниқса, сиздек гўзал қизни умримда учратмаганман, деганингизни унутолмаяпман…» Акмал бу ширин сўзлардан эриб, уларни ўчириб ташлашни унутди. Амаллаб ўзини тартибга келтириб ўқишга йўл олди.\nТанаффус пайти телефонини Нодиранинг қўлида кўриб, устидан совуқ сув қуйилгандек бўлди! Лекин энди кеч эди. Нодира ёшга тўла кўзларини унга тикди:\n— СМСимга жавоб ёзмаганингизга, балки етиб бормадимикан, деб ўйлаётгандим, — деди у телефонни узатаркан. Акмал ўзини оқлашга сўз тополмади. Нодира рост гапираётганига шубҳаланмасди, чунки у Акмалга ўзидан ҳам кўпроқ ишонар, шубҳаланиб телефонини текширишни хаёлига ҳам келтирмасди. Қўлидаги телефон қаттиқ жиринглаганда Акмал чўчиб тушиб ўзига келди. Ситорадан янги СМС келганди. Нодира кўз ёшларини артиб хонадан чиқиб кетди…\nТўйда учраган қизни таксида уйигача кузатиб қўйгани сабаб чиққан дилхиралик шунчалик чуқурлашиб кетади, деб ўйламаганди. Акмал Нодирадан минг марталаб узр сўради, бу шунчаки тасодиф деб ишонтиришга ҳаракат қилди. Лекин ҳар гал унинг гапини Ситоранинг қўнғироғи бўлиб турарди… Акмал ўзи билмаган ҳолда бу ширинсухан қизга боғланиб борарди. У Ситора билан гаплашишини шунчаки одоб юзасидан деб ўзини оқламоқчи бўларди, қиз болага менга қўнғироқ қилма, дея олмайман-ку, деб ўзини овутарди. Лекин Нодирадан ҳам воз кечишни истамасди. Шундай жанжалли кунларнинг бирида Нодиранинг телефонини ойиси кўтарди ва унинг шу кеча чет элга учиб кетганини айтди…\nОрадан елдек учиб ўтган икки ой ичида Акмал Ситорага уйланишга рози бўлганини сезмай қолди.\nТуй бу қадар тезлашиб кетганидан фақат дадаси хавортирга тушди.\n— Ўғлинг нега бирдан рози бўлиб қолди, суриштирсанг бўлмайдими?\n— Ўғлингизни уйлантиришга зўрға кўндирганимда қарши чиқмоқчимисиз? Чет элга кетиб қолганида нима қилардим? Қиз чиройли, ўқиган, яна нима керак?\n— Мен қиз ёмондир деётганим йўқ. Барибир, қўшниларидан суриштирганинг яхши, дейман-да.\n— Ҳозирги замонда қўшнилар душманлик қилиши мумкин. Чунки совчиликка борганимизда ойиси «қўшниларимнинг ичи қора, бизни кўра олишмайди, яқинда бу ердан кўчиб кетамиз, яна бизни ёмонлашса, ишонманг», деб огоҳлантирганди. Ойиси бирам ширинсўзки, муомаласидан одам эриб кетади…\n— Ўғлинг тўсатдан уйланаман, деганига шошиб, хато қилиб қўймагин ишқилиб. Майли, суриштирган бўлсанг бўпти. Асосийси, ўғлингга ёққан бўлса, бўлди, — деди дадаси гап топиб бера олмаслигини билиб.\nШу гаплардан кейин аёллар расм-русумларни бажаришга киришиб кетишди. Акмал бўлаётган воқеалар худди унга тегишли эмасдек, бировнинг тўйи бўлаётгандек карахт аҳволда эди. Ситора билан учрашувларга чиқса ҳам хаёли жойида бўлмасди. Уйда эса ҳеч ким билан гаплашмас, хонасига қамалиб олиб нуқул мусиқа эшитарди. Илгарилари телефони жирингласа, югуриб хонасига чиқиб кетадиган одам, энди жаҳл билан ўчириб қўярди. Ҳозир ҳам телефони жиринглади, халқаро рақамларни кўриб жаҳл билан сим-картасини олиб синдириб улоқтирди. Нега Нодирани бу қадар севганини ўзи ҳам тушунмасди. Энди бошқаси билан бутун ҳаётини ўтказиши лозимлигини ўйласа юраги сиқиларди. Уни севарди, усиз ҳаётини тасаввур ҳам қила олмасди. У эса биргина хатосини кечирмай, кетди-қолди. Кетганда ҳам қўл етмас жойларга кетди... Наҳотки олти йиллик дўстликлари, орзу-умидлари биргина синовга дош бера олмади. Ситора жуда ширинсухан қиз. Акмал ўзи билмаган ҳолда уни Нодира билан таққослай бошлади. Ақли Ситоранинг чиройлироқлигини таъкидлаб турса, юраги Нодиранинг кўзларида меҳр борлигини эслатарди. Қизларнинг иккаласи ҳам талаба эди-ю, лекин дунёқарашлари ер билан осмонча фарқ қиларди. Ситора шунчаки обрў учун ўқишга кирганини айтиб мақтанарди. Нодира бироз қатъиятли, Ситора эса мулойим... Акмал уларни хаёлан таққослаб чарчарди…\nТўй куни Ситора жуда чиройли бўлиб кетди. Унинг ҳуснига ҳавас қилмаган қолмади. Акмал аввалига дўстларининг қўлини қайтара олмай бир-икки ҳўплам ичди, кейин эса ҳисобдан адашиб кетди. «Мен умримда ичиб кўрмаганман, деган Ситора ҳам дугонасига қўшилиб бокални бўшатганини кўрган Акмал буни хурсандчиликка йўйди. Тўйга келган курсдошлари худди сувга тушган мусичалардек ҳурпайиб ўтиришарди. Улар Акмалга бахт тилашса-да, Нодиранинг ҳурмати хурсандчилик қилиш кўнгилларига сиғмасди. Акмалнинг юрагини алам ўртаб, кетма-кет идишларни бўшата бошлади. Буни сезган дадаси поччасини унинг ёнига назоратчи қилиб қўйди. Туйдан кейин келин-куёвни ўзларига ажратилган хонага кузатиб қўйишди...\nЭрталаб ҳаммадан биринчи уйғонган ойиси ғира-шира тонгда ҳовлида сигарет тутатиб турган ўғлига кўзи тушиб юраги шув этди. Акмал ойисини кутиб тургандек ўрнидан сакраб турди ва уй томон ишора қилиб «кетсин», деди... Шундан кейин ўзи кўчага чиқиб кетди, шу билан қайтиб у хонага қадам босмади. Лекин Ситора осонликча жон берадиганлардан эмас эди. Бир лаҳзада мулойимгина, ширинсухан қиздан ялмоғизга айланган Ситоранинг оғзидан чиқаётган гапларга илон ҳам пўст ташларди. Акмал унга сўзсиз тикилиб тураркан, шу ўтган икки ой давомида бугун биринчи марта атрофдагиларни кўриб тургандек кўзларини катта-катта очди. Ситоранинг ойиси ҳам аюҳаннос солди, қизини оппоқ қанддек авайлаб асраганини, ҳамма айб куёвда эканлигин айтиб жар солди. Ҳовлида шунақа қиёмат бўлдики, кечагина хурсандчилик бўлган уйга сира ўхшамасди Акмалнинг ойиси «майли, унда дўхтирга борамиз» дегач, нафаси ичига тушиб, юкини кўтариб жўнаб қолишди…\nБўлиб ўтган ишлардан қаттиқ тушкунликка тушган Акмал аламини ичкиликдан оладиган бўлди. Нодирани кимга алмаштирганини ўйламаслик, бошига тушган бу бахтсизликни бироз бўлса-да, унутиш учун тинимсиз ичар, отасининг койиши, онасининг кўз ёшлари ҳам уни қайтара олмасди. Ичса, Нодира билан бирга кечган дамларини эслаб, ўзини бахтли ҳис қилар, ичмаса Ситора эсига тушаверарди… Охирги пайтларда дадаси билан кўп уришадиган бўлди, уни ичкиликдан қайтара олмаган дадаси энди ёмон гапиришга ўтганди. Бугун ҳам дадаси билан гап талашиб қолгач, жаҳл билан чиқиб кетди. Бир маҳал ўзига келса, боғдаги ўриндикда ўтирибди. Атрофга аланглаб бу доим Нодира билан ўтирадиган ўриндиқ эканини кўрди. Боғ ҳовузида қайиқда сузаётган бахтли йигит-қизларга қараб кўзларига ёш тўлди. Ғира-шира қоронғу тушаётгани учун ҳам ҳеч ким кўрмайди, деб кўз ёшларига эрк берди. Анчадан буён юрагида зардобдек йиғилиб қолган кўз ёшлари юзини ювди, юваваерди...\nҚанча ўтирганини билмайди, хаёлларини ўриндиққа келиб ўтирган шарпа бузди. Тинчгина йиғлашга ҳам қўйишмайди-я, ўйлади у ва шошиб кўз ёшларини артиб бошини кўтарди. Қарадию, қотиб қолди! Худди бир пайтлардагидек сувнинг жимирлашини томоша қилиб ёнгинасида Нодира ўтирарди. Акмал ҳали ҳам кайфим тарқамабдими, деб кўзларини юмиб очди.\n— Кўзингизга кўринмаяпман, ўзимман… — деди қиз сувдан кўз узмай.\n— С-сен, қачон қайтиб келдинг?\n— Бир дўстимга ҳеч қачон оғир кунингда ёлғизлатиб қўймайман, деб сўз бергандим... Эшитишимча, ҳозир аҳволи ёмон экан…\nАкмал унинг сароб эмаслигига ишонмоқчи бўлгандек аввал қўлидан ушлаб кўрди, кейин бағрига босиб, ўкириб йиғлаб юборди. Нодира ҳам йиғларди, у шартномани бекор қилиб қайтиб келганидан заррача пушаймон эмаслигини ҳис қилиб енгил тортди.\nКатегория: Hikoyalar to'plami | Просмотров: 241 | Добавил: Sherlaruz.CoM | Рейтинг: 0.0/0


Самарқандда 300 тонна балиқ нобуд бўлди – Газета.uz\nФото: Sevimli TV телеканали\nСамарқанддаги Қорасув сув омборида 300 тонна балиқ сув етишмовчилиги сабабли нобуд бўлди.\n30 август 2018, 16:30 Жамият\nSevimli TV орқали эфирга узатилган «Замон» дастурида 2 йил олдин Қорасув сув омборида балиқчиликни бошлаб, 300 тонна балиғи нобуд бўлган тадбиркор ҳақида лавҳа намойиш этилди. Тадбиркор Акмал Маматқуловга на туман ҳокимлиги, на ирригация тизими ходимлари ёрдам бермаган.\nАйни пайтда ушбу сув омбори 20 август куни Самарқанд вилояти ҳокими аралашуви билан сувга тўлган. Унгача эса, балиқлар ташналикдан қирилиб кетиб бўлганди.\nПайариқ туманидаги Қорасув сув омборига ўтган йили «Samarqandbaliqsanoat» MCHJ томонидан 1 млн.дан ортиқ балиқ уруғи ташланган. Бу йил сув омборига сув келмай, қурғоқчилик бўлди. Балиқчи Акмал Маматқуловнинг айтишича, сув муаммосини бартараф этишда ёрдам беришини сўраб, кирмаган эшиги қолмаган.\nСувсизликдан ўлган балиқларнинг аянчли аҳволи ҳақида Пайариқ тумани ҳокими Абдумўмин Жўраевдан қуйидаги изоҳ олинди.\nҲоким ушбу сув омборида ташкил этилган балиқчилик фермасининг ҳужжатлари амалдаги қонун талабларига жавоб бермаслиги, тегишли шартномалар имзоланмаганлиги ҳақида маълумот берди. «Қорасув» сув омборига балиқ чавақларини ташлаган, Самарқанд балиқчилик саноати мсъулияти чекланган жамияти раҳбарияти чиндан ҳам ўзбошимчалик билан ишни йўлга қўйганми, саволга жавоб олиш учун яна жамият ходимларига юзланамиз.\nЗарафшон ирригация тизимлари ҳавза бошқармаси бошлиғи Акмал Жумаев эса вазиятга мана бундай изоҳ берди: «Хуллас, бир кечада шунча балиқ нобуд бўлгач сув омборига сув келди».


Александр Лобановнинг хулқи борасида "Пахтакор" ФК баёноти\n"Пахтакор" футбол клуби раҳбарияти жамоа дарвозабони Александр Лобановнинг Қаршидаги ўйиндан кейин ўзини тутиши борасида йиғилиш ўтказди.\nУнда Лобановнинг "Насаф" билан беллашувдан сўнг мухлислар провокациясига жавоб қайтариб, уларга нисбатан ҳурматсиз муносабатда бўлгани кўриб чиқилди. Якунда "Пахтакор" дарвозабонининг ўша ҳаракати кескин танқид остига олинди ва Лобановга нисбатан "Пахтакор" футбол клуби томонидан зарур чора кўрилиб, моддий жарима белгиланди. Бундай вазият яна рўй берган тақдирда кескинроқ чора кўрилиши ҳақида огоҳлантирилди.\n"Пахтакор" футбол клуби футболчиларнинг хулқи ва ўзини тутиши доимо кузатувда эканини маълум қилади. Ўйинчиларга нопрофессионал ҳаракатлари учун чоралар кўрилиб, улар жазога тортилади. Клуб Ўзбекистоннинг байроқдор жамоаси номига мос ҳолда фаолият олиб боради.


“Юксалиш” умуммиллий ҳаракати раиси Акмал Бурханов ХХРга ташрифи доирасида Шанхай шаҳрида ватандошлар билан учрашди.\nШу муносабат билан, хориждаги ватандошларни Ўзбекистонда амалга оширилаётган ислоҳотлар ҳақида хабардор қилиш, улар билан доимий мулоқотни йўлга қўйиш, зурур ҳолларда уларга керакли кўмак бериш ва қўллаб-қувватлаш, саъй-ҳаракатларни мамлакат ривожига йўналтириш муҳим ҳисобланади.\nЎз навбатида, ватандошлар томонидан Шанхайда Ўзбекистон кунларини ўтказиш ҳамда юртимизда Дунхуа (Донгҳуа Университй) университети филиалини очиш таклифлари берилди. Мазкур ОТМ Хитой маърифат вазирлиги ҳузурида ташкил этилган бўлиб, асосий давлат университетлардан бири ҳисобланади. Унинг асосий йўналишлари – тўқимачилик саноати, мода ва дизайн, халқаро савдо, ахборот технологиялари ва амалий фанлар. Университетда фаолият олиб бораётган ватандош–докторантлар Ўзбекистонда ушбу университет филиалини очишга ўз хиссалариниқўшишга тайёрликларини билдирдилар. Шунингдек, иштирокчилар томонидан Ўзбекистоннинг ХХРда иқтисодий, туристик салоҳиятини ҳамда имежини оширишга қаратилган бир қатор ғоялар ҳам илгари сурилди.


24 август куни Тошкентдаги Д.И.Менделеев номидаги Россия кимё-технология университетига кириш учун илк имтиҳон жараёнлари бошланди. Имтиҳонлар 24-26-28 август кунлари учта фан: математика, кимё ва рус тилидан бўлиб ўтади. Таъкидланишича, кириш синовларини ташкил этиш ва ўтказишга “Ўзкимёсаноат” АЖнинг 33 ходими жалб этилган. Умуман кириш имтиҳонлари 24-29 август кунлари бўлиб ўтади.\nИмтиҳонлар санитария-гигиена қоидаларига ва ижтимоий масофани сақлаш қоидасига риоя қилинган ҳолда очиқ ҳавода ўтказилмоқда. Имтиҳонга киришдан олдин ҳар бир абитуриентнинг ҳарорати текширилиши йўлга қўйилди. Шу билан бирга, айрим сабабларга кўра, кириш имтиҳонларида қатнаша олмаган абитуриентлар учун ўтказиб юборилган имтиҳонни қайта топширишлари мумкин. Бунинг учун улар асосли сабабни тасдиқловчи ҳужжатни тақдим этишлари талаб этилади.\nАбитуриентлар бир марталик тиббий ниқоб, қўлқоп, бош кийим, ручка, сув ва бир марталик стаканлар билан таъминланди. Кимё фани бўйича имтиҳонда Д.И.Менделеевнинг даврий жадвали ва ҳисоблагич тарқатилди. Қайд этиш лозим, имтиҳонларни юқори савияда ташкил этиш мақсадида Ўзбекистон Ахборот технологиялари ва коммуникацияларини ривожлантириш вазирлиги техник кўмак бериб, имтиҳонларнинг онлайн транслациясини ташкил этишда амалий ёрдам кўрсатди.\nД. И. Менделеев номидаги РКТУ Тошкент филиалига 2020-2021 ўқув йили учун кириш имтиҳонлари қуйидаги манзилда ўтказилмоқда:\nТошкент шаҳри, Олмазор тумани, Университет кўчаси 4, 5.\n(Талабалар шаҳарчаси майдони, Беруний метро бекатидан Ўзбекистон Миллий университетига чиқиш томон).\nЎзбекистон Республикаси Президентининг 2019 йил 7 июндаги ПҚ-4352-сонли қарорига мувофиқ Тошкент шаҳрида 2019-2020 ўқув йилидан Д.И. Менделеев номидаги Россия кимё-технология университетининг филиали фаолият кўрсатишни бошлаган эди.\n24 августдан эътиборан, шунингдек, Тошкент «ММФИ» Миллий тадкиқот ядро университети филиалига кириш имтиҳонлари ташкил этила бошланди. Тошкентдаги “Москва муҳандислик-физика институти” МТЯУ ўз фаолиятини 2019 йилнинг 3 сентябр куни Ўзбекистоннинг келажакдаги атом электр станциясига кадрлар тайёрлаш дастури доирасида биринчи курсга 100 бошлаган эди.\nМазкур йилда карантин талабларига мувофиқ ҳолда ўқишга ҳужжатларни қабул қилиш масофадан амалга оширилди. Абитуриентларнинг ҳужжатлари жорий йилнинг 1 августигача олий ўқув юртининг сайти орқали "Ядро энергетикаси ва иссиқлик физикаси", "Ядро физикаси ва технологиялар", "Иссиқлик энергияси ва иссиқлик физикаси", "Электр энергетикаси ва электротехника" йўналишларига бакалавриат мутахассисликлари бўйича қабул амалга оширилди. Бу йил қабул комиссияси томонидан 731 та абитуриент ҳужжати қабул қилинди.\nИмтиҳонлар Ўзбекистон Миллий Университет ҳудудида, талабалар шаҳарчаси майдонида 24 августдан 29 августгача бўлиб ўтади. Талабалар математика, физика ва рус тили фанларидан имтиҳон топширадилар. Ҳар бир имтиҳон ёзма равишда олиниб, билимлар савияси 100 балли мезонда баҳоланади. Шу жумладан, ҳар бир имтиҳонда 40 баллик қуйи чегара қўйилган бўлиб, ундан паст балл олган абитуриентлар кейинги имтиҳонга қўйилмайди ва танловда ҳам қатнашмайди. Кириш имтиҳони натижалари ОЎЮ сайтида эълон қилиб борилади.\nЭнг кўп балл олган юз нафар талаба ММФИ МТЯУ Тошкент шаҳри филиалида давлат гранти асосида ўқишга қабул қилинади. Узрли сабабларга кўра, имтиҳонларнинг биттасига кела олмаган абитуриент (кириш имтиҳонига келолмаганлигининг асосли сабаблари бўлганлигини тасдиқловчи ҳужжатлар тақдим этган ҳолда) захира куни (29 август) имтиҳон топшириш имкониятига эга. Захира куни фақат битта имтиҳон топширилади.\nММФИ МТЯУ Тошкент шаҳри филиали ҳақида. МТЯУ муҳандислик-физика мутахассисларини тайёрлаш бўйича дунёнинг энг салоҳиятли университетларидан бири ҳисобланади. Дунёнинг энг кучли 100 университети қаторидан жой олган, BRICS университетлари рейтингида 30-ўринда, Евро Осиё университетлари рейтинги бўйича эса 8-ўрин ва талабаларнинг баҳолаши бўйича Россиянинг муҳандислик Олий ўқув юртлари орасида 1-ўринни эгаллаб келади. ММФИ МТЯУ Тошкент шаҳридаги филиали Ўзбекистон Республикаси Президентининг 2018 йилнинг 20 июль ПҚ-3875 сонли қарори билан ташкил топган.\nММФИ МТЯУ Тошкент шаҳри филиалида дарслар Москва шаҳридаги бош университетнинг ўқув дастури бўйича олиб борилади. Ўқув жараёнига Россия ва Ўзбекистоннинг энг малакали профессор ўқитувчилари жалб қилинган. Филиал битирувчилари Ўзбекистон Республикасида тан олинган ва республиканинг атом соҳасида иш билан таъминланиш кафолатини берувчи ММФИ МТЯУ намунасидаги олий таълим дипломини оладилар.\n“Ўзкимёсаноат" АЖ Матбуот хизмати\n22:23 / 23.02.2021


Жиноят ишлар бўйича Чирчиқ шаҳар судининг ҳукми билан у ЖКнинг 168-моддаси 3-қисми “а” банди билан айбли деб топилиб, унга нисбатан 5 йил 5 ой озодликдан маҳрум қилиш жазоси тайинланган.\nТошкент вилоятида 33 ёшли О.У. 2017 йилнинг май ойидан 2018 йилнинг февраль ойигача бўлган вақт мобайнида 45 нафар фуқаронинг ишончига кириб, кредит савдо дўконларидан уларнинг номига кредит шартномаси расмийлаштирган ҳолда ўзига турли хилдаги маиший техникаларни олган.\nЎзбекистон Республикаси ИИВ ҳузуридаги Тергов департаменти хабарига кўра, у белгиланган миқдордаги кредит тўловларини мунтазам равишда ўз вақтида тўлаб келишини айтиб, алдов йўли билан ишончига кирганидан сўнг фуқароларнинг номига олинган маиший техника воситаларини фирибгарлик йўли билан қўлга киритиб, уларни бошқаларга сотиб юбориб, пулларни ўзининг шахсий эҳтиёжларига сарфлаб юбориб, берган ваъдасини бажармасдан шу давр мобайнида фуқароларга жами 150.000.000 сўм моддий зарар етказган.\nҲолат юзасидан Чирчиқ шаҳар ИИБ ҳузуридаги Тергов бўлими томонидан О.У.га нисбатан 168-моддаси 2-қисми “б” банди билан жиноят иши қўзғатилиб, дастлабки тергов жараёнида О.У. ЖКнинг 168-моддаси 3-қисми “а” банди билан айбланувчи тариқасида жалб қилиниб, унга нисбатан “қамоққа олиш” тарзидаги эҳтиёт чораси қўлланилган ва айблов хулосаси билан шаҳар прокуратурасига юборилган.\nЖиноят ишлар бўйича Чирчиқ шаҳар судининг ҳукми билан О.У. ЖКнинг 168-моддаси 3-қисми “а” банди билан айбли деб топилиб, унга нисбатан 5 йил 5 ой озодликдан маҳрум қилиш жазоси тайинланган.\n“Ҳурматли фуқаролар, фирибгарлар тузоғига тушиб қолмаслигингиз учун маиший техника ёки бошқа бойликларни сотиб олишда савдо дўконларининг расмий дилерларига ёки расмий вакилларига мурожаат қилишингизни сўраймиз”, - дейилади хабарда.


САЙЛОВГА ТАЙЁРГАРЛИК АВЖИДА - Яшнобод тумани ҳокимлиги\nNoyabr 25, 2019 admin Yangiliklar\nБугун юртимизнинг қай бир сайлов участкасига борманг, қайноқ иш устидан чикасиз. Жумладан, пойтахтимизнинг Яшнобод туманидаги 475-сайлов участкасида ҳам 22 декабрь — Ўзбекистон Олий Мажлиси Қонунчилик палатаси депутатлари ва маҳаллий кенгашлар депутатлари сайлови кунига пухта ҳозирлик кўрилмоқда.\nМазкур сайлов участкаси 103-сонли жисмоний имконияти чекланган ўқувчилар махсус мактаб-интернатида жойлашган.\n— Бу галги сайловда “Авиасозлар” маҳалласидан 2084 нафар сайловчи иштирок этади, — дейди 475-сайлов участкаси комиссия раиси Саодат Тўлаганова. — Сайлов кампаниясини уюшқоқлик билан ўтказиш учун участкамизда барча шарт-шароитлар яратилган. Ҳудудимизда истиқомат қилувчи аҳоли хатловдан ўтказилиб, сайловчиларнинг электрон рўйхати шакллантирилиб бўлинди. Бу ерда аҳолини қизиқтирган барча саволларга жавоб топиш учун етарли адабиётлар, қўлланмалар муҳайё қилинган. Шунингдек, зарур кундалик даврий нашрлар тахлами мавжуд, компьютерларимиз интернет тармоғига уланган бўлиб, қисқа муддатда барча маълумотларни тақдим қилиш имконига эгамиз.\nЭслатиб ўтамиз, бу галги сайловларда биринчи марта бешта сиёсий партия ўз номзодларини илгари суриш ҳуқуқига эга. Булар — «Миллий тикланиш» демократик партияси, Халқ демократик партияси, Тадбиркорлар ва ишбилармонлар ҳаракати — Ўзбекистон либерал-демократик партияси, «Адолат» социал-демократик партияси ва Экологик партия.\nPrevious Post:ТАРҒИБОТ ИШЛАРИ ДАВОМ ЭТАДИ\nNext Post:“ЖАҲОЛАТГА ҚАРШИ МАЪРИФАТ!”


Ёшлар илм уммонига шўнғиши лозим | Azon.uz - Ахборот-таҳлилий портал\n19:30 21.02.2019 749\nМашҳур имом Муҳаммад ибн Абдуллоҳ Хатиб Ғаззий Темиртоший Ҳанафий Хоразмдаги Темиртош қишлоғидан бўлишган экан. Кейинчалик Ғазога бориб муқим қолганлар. Авлодларидан жуда кўп олимлар чиққан.\nҲозир ўқиётганим "Фатовои Темиртоший" муқаддимасида жуда кўп юртдош имомларнинг илмий фаолиятлари ҳақида ёзилган. Умуман Ислом оламидаги етук уламоларнинг аксар қисми бизнинг Мовароуннаҳр диёридан етишиб чиққан.\nЎтган аср охирларида Тошкентда меҳмон бўлган мисрлик олим, доктор Абдуллоҳ Саъд "Мовароуннаҳр уламолари" деб номланган бебаҳо асар ёзганди. Фанлар академиясида бўлган учрашувда у: "Ислом оламида устоз бўлган уламоларнинг ярмидан кўпи Хуросон ва Мовароуннаҳрдан етишиб чиққананини аниқладим", деган эди.\nМен нимага буларни ёзяпман. Диёримиз биз таниган Бухорий, Термизий ва Насафийлардан ҳам бошқа жуда кўплаб олимлар замини бўлган. Кейин, кузатишларимга кўра, ҳозир ҳам диёримиз халқлари илмга салоҳиятли ва қобил кўринади. Агар илмга кенг ва тўғри йўл очилса, ёшларимизнинг ҳамма соҳада пешқадам бўлишга истеъдодлари бор.\nМен буларни фахрланиш-ғурурланиш учун ёзганим йўқ. Ёшларни ҳиммат камарини боғлаш ва вақтни бой бермай илм уммонига шўнғишга ундамоқчиман. Бизгача жуда қийинчилик билан етиб келган эстафета таёқчасини маҳкам ушлаб, кейинги авлодга дадил тутингки, ер ва осмонда зикрингиз қолсин!\nСиз бунга қодирсиз ва лойиқсиз!\nМақолалар Долзарб Махсус


Путин ва Меркель: Сочидаги учрашувда нималар ҳақида сўз борди?\n22:17 / 02.05.2017\nРоссия президенти Владимир Путин ва ГФР федерал канцлери Ангела Меркель биргаликдаги матбуот анжуманида Сочида ўтказилган музокаралар давомида тилга олинган асосий мавзулар ҳақида сўзлаб беришди.\nБулар — иккитомонлама муносабатлар, терроризмга қарши курашиш, Яқин Шарқдаги вазият ва Минск келишувининг амалга оширилиши каби масалалардир.\nПутин «маълум сиёсий қийинчиликлар ва глобал иқтисодий конъюнктуранинг табранишига қарамасдан» Германия ҳамон Россиянинг етакчи иқтисодий ҳамкорлигича қолаётганини таъкидлади.\n«Россия Германия Федератив Республикаси билан ҳамкорликни ўзаро фойдали, ҳурмат, тенглик принципига асосланиб, ҳар икки томоннинг манфаатларини ҳисобга олган тартибга солишга ҳаракат қилмоқда», — деган Россия давлат раҳбари.\nУ мамлакатлар маҳсулот айланмаси ҳажми ошганига эътибор қаратган.\n«Иккитомонлама савдо борасидаги ишлар ҳақида гапирилса, биз маҳсулот айланмаси ошганини чуқур қониқиш билан қайд этмоқдамиз: жорий йилнинг январь–февраль ойларида унинг ҳажми 43 фоизга ўсган. Қайд этишим керакки, ГФР Россия табиий газининг энг йирик харидори ҳисобланади, Россиядан узатилаётган газ немис бозорининг 35 фоизини эгаллаган», — деган Россия президенти.\nРоссия ва Германия ҳамкорлиги истиқболларига тўхталар экан, Путин «ҳамкорлик — оддий ҳавойи сўзлар эмас, унинг ортида бутун бир корхоналар ва юз минглаб инсонлар тақдири ётади, — деган. — Албатта, бизнинг ўзаро ҳамкорлигимиз жаҳон иқтисодиёти барқарорлашувига катта ҳисса қўшади».\nМеркель ўз навбатида, Путин билан музокаралар «интенсив» руҳда ўтаётганини таъкидлаб, Россияни «конструктив ҳамкор», деб атаган.\nУнинг сўзларига кўра, Москва ва Берлин мавжуд муаммоларга қарамасдан, ҳар доим мулоқотда бўлиб туриши керак.\n«Биз бир-биримиз билан гаплашамиз, барибир бир-биримизни яхши тушунамиз, агар кўп йиллик тарихга назар ташланса, барибир доимо мулоқотда бўлиб туришимиз зарур эканлигини англаймиз, чунки ҳар бир сўзлашув, ҳар бир суҳбат нимагадир ўргатиши мумкин», — деган Меркель.\n«Ҳозиргина тор таркибда ўтган учрашувда Украинадаги жиддий ташвиш келтириб чиқараётган вазиятни ҳам муҳокама қилдик. Биз Меркель хоним билан «норманд формати»нинг бошқа аъзолари билан доимий алоқадамиз», — деди Путин.\nУнинг сўзларига кўра, Украинада норманд формати бўйича иш давом эттирилади. Бу ҳолатда Москва ва Берлин Минск келишувларининг оғишмай бажарилиши тарафдори.\n«Тан олиш керак, бош вазифа сифатида ўт очишни тугашига сабаб бўлувчи, можаро томонларининг кучлари ва воситаларини ажратиш, Киев ва тан олинмаган республикалар ўртасида тўғридан-тўғри мулоқот ўрнатиш, ҳудудларнинг алоҳида статусини қонуний йўл билан белгилаб қўйиш ва шу асосда у жойларда сайлов ўтказиш белгиланган эди», — деди Россия етакчиси.\nПутин норманд формати иш бераётганига ишончи комил эканини таъкидлаб, «Киевдаги ҳокимият ва тан олинмаган бу республикалар вакиллари бир музокара столи атрофида йиғилиши керак»лигини айтиб ўтган.\n«Можарони зиддиятлашаётган тарафларнинг тўғридан-тўғри мулоқотисиз ҳал қилиш мумкин эмас», — деган Путин.\nМеркелнинг қайд этишича, Украинадаги сулҳ мамлакатдаги можарони тартибга солиш учун муҳим аҳамият касб этади. У шунингдек, Донбассда ЕХҲТ патрули аъзосининг ўлдирилишига ҳам шарҳ бериб ўтди.\n«ЕХҲТнинг иши катта аҳамиятга эга ва албатта, можарони бартараф этиш учун жон куйдираётган инсонлар шу можаронинг қурбони бўлиши жуда қайғули. Биз бу муаммони ҳал этиш учун барча ишни амалга оширишимиз керак. Таассуфки, катта силжиш йўқ... бизга сулҳ кераклиги, шундан сўнг сиёсий қадамлар босилиши ҳақида яна ва яна такрорлашдан бўшамаяпмиз… Сулҳ, албатта, катта аҳамиятга эга», — деди канцлер.\nМеркель Россиядан санкциялар олиб ташланишидан умидвор эканини билдирди, бунинг учун Украина бўйича Минск келишувлари амалга ошиши шарт. Канцлернинг сўзларига кўра, бу вазиятда Украиндаги вазиятни тартибга солиш учун янги келишув имзолаш мақсадга мувофиқ эмас.\n«Албатта, буларнинг барчаси (инқирозни тартибга солиш) келажакдаги тартибга солишга йўналтирилган Минск сиёсий жараёни билан боғлиқ... Биз, албатта, Украина ўз давлат чегарасига тўлиқ эгалик қилишига эришилишини истаймиз», — дея қўшимча қилган Меркель.\nДавлат раҳбарлари Суриядаги вазиятни ҳам муҳокама қилишди.\nПутиннинг қайд этишича, Россия Хон-Шайхундаги воқеалар тўлиқ суриштирилиши тарафдори.\n«Биз ҳар қандай кимёвий қуролнинг ишлатилишини қаттиқ қоралаймиз, тинч сурияликларнинг ўлимига сабабчи бўлганлар албатта топилиши ва жазоланиши керак. Бироқ бу фақат астойдил ва холис ўтказилган суриштирувлардан сўнг амалга оширилиши лозим», — деган у.\nПутин шунингдек, Сурия инқирозини тартибга солишда Россия ва бошқа мамлакатларнинг ролини изоҳлаган. Президентнинг сўзларига кўра, фақат Сурия халқи президент Башар Асадга энг катта таъсир ўтказиши мумкин.\n«Бизнинг вазифамиз бирлаштириш, ҳарбий ҳаракатларни тўхтатиш, томонларнинг бир-бирини қиришига чек қўйиш, барча можаролашаётган томонларнинг сиёсий ҳамжиҳатликка эришиши учун шароит яратиб беришдан иборат», — деган Путин.\nМеркель ўз навбатида, Сурияда сулҳ ўрнатилишини ёқлади ва терроризмга қарши курашда Россия билан жипс ҳамкорлик қилиш учун тайёрлигини билдирган.\n«Биз Суриядаги вазият ҳақида ҳам суҳбатлашдик. Мен федерал канцлер сифатида сулҳга эришиш, инсонларга ёрдам бериш учун қўлимиздан келган барча имкониятларни ишга солишни исташимизни таъкидладим. Бу, менимча, биз эргашишимиз мумкин бўлган ёндашув», — деган канцлер.\nМитинглар ва АҚШдаги сайловлар\nПутин шунингдек, митингларда Россия тартибни сақлаш органларининг хатти-ҳаракатлари Ғарб томонидан танқидга учрашанини ҳам изоҳлаб ўтган.\nДавлат раҳбари органлар қонун доирасида ҳаракат қилишгани ва келгусида ҳам шундай бўлиб қолишини таъкидлади.\n«Мен канцлернинг эътиборини митингларда намойишчиларни тарқатиш учун кўздан ёш оқизувчи газ ва резина таёқлар ишлатиладиган баъзи бир Европа давлатларидаги ҳамкасбларига нисбатан Россия тартибни сақлаш органлари ўзларини анча босиқ ва эркин тутишига қаратдим. Бизда ҳанузгача бундай чораларга қўл урилмаган», — деган Путин.\nБундан ташқари, презиент Россиянинг АҚШдаги сайловларга таъсир ўтказгани ҳеч нарса билан исботланмаган, Америкадаги ички сиёсий курашларда ишлатиладиган миш-миш эканинини яна бир карра такрорлаган.\n«Дарҳол очиқ жойда бундай миш-мишлардан Европа давлатларига, хусусан, биз билан дўстона муносабатда бўлган Германиядек давлатга таъсир ўтказишимиз мумкинлиги ҳақида тахмин илгари сураяпсиз», — деган Путин Россиянинг хорижий давлатлардаги сайлов жараёнларига таъсир ўтказишда айбланиши ҳақидаги саволга жавобан.\nПутиннинг сўзларига кўра, Россия бошқа давлатларнинг ички сиёсий ишларига аралашмайди, бироқ бундай уринишларга ўзида доим дуч келади.\n«Таассуфки биз мутлақо қарама-қарши вазиятни кузатишга мажбурмиз: узоқ йиллар давомида Россиянинг ички сиёсий жараёнларига таъсир ўтказишга уриниб келишмоқда. Бу нодавлат ташкилотлар деб аталувчи ташкилотлар орқали ҳам, тўғридан-тўғри ҳам амалга оширилмоқда», — деган Россия президенти.


Муҳаммад Солиҳ XV аср охири ХVI бошларида яшаб ижод этган шоирдир. У 1455 йилда Хоразмда Амир Нурсайидбек оиласида туғилган. Унинг отасини 1465 йилда Ҳусайн Бойқаронинг Хуросондаги ҳокими томонидан подшога садоқатсизликликда айбланиб ўлдиртирган.\nМуҳаммад Солиҳ ўн ёшида отасидан ажралиб етим қолди ва ёшлигидан қийинчилик кўриб ўсди. У бир неча вақт темурий ҳукмдорларга, жумладан отасини ўлдиртирган, Хуросон подшоҳи Ҳусайн Бойқорога хизмат қилишга мажбур бўлди. Бироқ, Муҳаммад Солиҳнинг ўз отасини ўлдирган қотилга адовати кучли эди, шу сабабли кейинчалик унинг хизматидан кетди ва Султон Аҳмад Мирзонинг ўғли Султон Али Мирзонинг хизматида бўлди. Кейинчалик ундан ҳам айниб 1499 йилда Моварауннаҳрда янги ташкил топган ўзбек давлати ҳукмдори Шайбонийхон (1451-1510) хизматида бўлди ва унга Бухоро, Дабусия қалъаларини олишда жуда катта ёрдам берди. Хон миннатдорчилик юзасидан унга Хоразмда кўпгина мулклар инъом қилган. Муҳаммад Солиҳ хон билан барча юришларда қатнашиб кўрганларини ва эшитганларини бир ерга жамлаб ўзининг “Шойбонийнома” асарини ёзган ва хонга тақдим қилган.\nМуҳаммад Солиҳ қисқа умр кўриб, 1506 йилда Бухоро шаҳрида вафот қилган. У форс ва ўзбек тилларида шеърлар ёзган. Муҳаммад Солиҳ ўзининг “Шайбонийнома” асари билан ўша даврдаги ҳаётни реал ифодалаб берган. Бу асарда у реал шахсларнинг образини, тарихий жойларни, жанглар ва шаҳарларни тасвирлаган. У асар тарихий мавзуга бағишланган ва маснавий шаклида ёзилган дастлабки асарлардандир. Бу эса адабиётимиз тарихида тамоман янгилик эди. Шоир Шайбонихоннинг Самарқанд, Бухоро, Қарши, Хоразм вилоятларни босиб олишдаги вазиятини унинг оч қолган аҳолини ниҳоятда қийнашини акс эттира туриб хон ва султонларни қилган жонбозликларини яширмай ёзган. Бир томонлари ушбу асар реалистик жангнома поема ҳисобланади. Унинг ўғли Мирзо Улуғбек ҳам шоир бўлган ва бир қанча шеърлар битган, падарини китобини кўпайтиришда алоҳида жонбозлик кўрсатган.\nБиз шу бугунги кунгача бу давр тарихини ўрганганда Бобур Мирзонинг асарига мурожат қилардик, Муҳаммад Солиҳнинг “Шайбонийнома” асарида қарама қарши томонларда ҳаракатланаётган қўшин бошлиқлари, давлат арбоблари, қабилалар тўғрисида ва шу даврдаги ҳаракатдаги давлатлар (Фарғонадаги Бобур Мирзо, Шайбонийхон, Хуросон подшоҳи Ҳусайн Бойқаро, Эрон шоҳи Исмоил Сафавий)нинг ички ташқи сиёсатлари тўғрисида кўпгина маълумотларга эга бўламиз.


Улуғбек Раҳматуллаев «Қирмизи олма» қўшиғини ўғирлагани ростми? - 24 Декабря 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2021 » Декабрь » 24 » Улуғбек Раҳматуллаев «Қирмизи олма» қўшиғини ўғирлагани ростми?\nУлуғбек Раҳматуллаев «Қирмизи олма» қўшиғини ўғирлагани ростми?\nҚўшиқ муаллифлари мазкур саволга жавоб берди\nХонанда Улуғбек Раҳматуллаев ҳамда бастакор Фазлиддин Раҳмонов «Mashhurlar» кўрсатувига берган интервьюсида «Қирмизи олма» қўшиғининг ўғирлангани ҳақидаги саволга жавоб берди.\nБастакорнинг сўзларига кўра, Улуғбек Раҳматуллаев томонидан куйланган қўшиқ YouTube’га биринчи жойланган. Ундан кейин 15-16 та давлатдан қўшиқчилар бу қўшиқнинг коверини ижро этган. Шунингдек, Фазлиддин Раҳмонов уларнинг барчаси таронани рухсат олгандан кейин куйлаганини таъкидлади.\n«Шу кунгача мухлислар қайси давлатда олгансиз деб чарчашмайди. Биз ҳам уларга жавоб беришдан чарчамаймиз. Биз ҳақиқатан биринчи бўлиб ижро этганимизни аниқлаш учун YouTube’га кириб, ‘Қирмизи олма’ ёзса шу кифоя қилади. Биринчи бўлиб Улуғбек Раҳматуллаев қўшиқни жойлаган. Кейин 15-16 давлат ижро этди. Ҳаммаси сўраб олинган. Илтимос қилган берганмиз», — дейди у.\nШу билан бирга, Улуғбек Раҳматуллаев унинг қўшиғини кимдир куйласа, хурсанд бўлишини айтди. Хонанда шу қўшиқ сабабли бир-неча дўстлар топганини таъкидлади. Унинг сўзларига кўра, ижодкорнинг қўшиқларини кимдир куйлаши бу санъаткорга нисбатан катта эътибор.\n«Кимдир кимдирнинг қўшиғини куйласа хафа бўлади. Мен хафа бўлмайман. Хурсанд бўламан. Бу инсонга қувонч бахш этиши керак. Бу ижодкорга катта эътибор. Бир неча тилларда бу қўшиқ ковер сифатида куйланди. Шу қўшиқ орқали мен бир-неча дўстлар топдим», — дейди хонанда.\nЭслатиб ўтамиз, аввалроқ Улуғбек Раҳматуллаев Нью-Йоркдаги ўзбекистонликлар уйида меҳмон бўлгани ҳақида хабар берилганди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 18 | Добавил: sherlarorg | Теги: #newsuz, #xabarlar, #новости, #news, #ahborot, #uznews, #habarlar, #Yangiliklar, #Yangilik | Рейтинг: 0.0/0


Saturday, 31 March 2018 13:41\nБангладешдаги Тож-Маҳал 10 йил аввал, 2008 йилда қурилди ва ўшандаёқ ҳиндистонликларнинг қаттиқ норозиликларига сабаб бўлди. Гап шундаки, унинг қурилишида аслиятдаги меъморий мутаносиблик бузилган, қурувчилар янги ранглар ва аллақандай дизайнерлик унсурларини қўшишган, бу эса мутахассислар ва оддий мухлисларнинг норозилигига сабаб бўлганди. Блогерлардан бири Бангладешдаги Тож-Маҳални кўрганида ҳайратдан оғзи очилиб қолганини ёзади.\nКинопродюссер Аҳсанулло Моний эса бу лойиҳани хайрия мақсадида амалга оширганини айтади. У кичкина Тож-Маҳалнинг қурилишини молиялаштирган, унинг учун 58 млн доллар сарфлаган. Таниқли тарихий обиданинг нусхасини яратиш учун Аграга мутахассислар жўнатилган, улар ёдгорликни синчиклаб ўрганиб чиққан эдилар.\n«Ҳамма Тож-Маҳални кўришни орзу қилади, аммо бангладешликларнинг аксари учун уни бориб кўриш моддий жиҳатдан имконсиз», дейди Моний.\nТаъкидлаш жоиз, Тож-Маҳал Бангладешда жуда машҳур тимсол саналади. Бу ерда Тож-Маҳал акс этган сувенирлар, товарлар, либослар ва Хитойда тайёрланган бошқа буюмларга талаб катта.\nБангладешдаги Тож-Маҳал барча ёшдаги мухлисларни ўзига жалб этган. Айниқса, унинг ёнига Миср эҳромларининг ҳам нусхалари қурилгач, бу ерга келувчилар сони ошиб кетди. Ҳозирча Миср жим, муаллифлик ҳуқуқларини талаб қилмаяпти.


01 июл 2022, Тошкент вақти: 10:36\nКенг тасмали алоқа ва Интернет тармоғини ташҳис этувчи дастурлар билан шуғулланувчи Ookla ширкати дунё давлатларидаги Интернет тезлигига оид сўнгги статистик маълумотларни эълон қилди.\nРўйхатдаги Ўзбекистоннинг ўрни 2012 йил 10 декабридан 2013 йил 8 январгача бўлган муддатда ўтказилган тест натижалар таҳлили асосида аниқланган.\nИнтернет тезлигини аниқллаш учун ширкат Ўзбекистон ичида жойлашган 48351 та ҳақиқий IP адреслар орқали жами 180638 та тест ўтказган.\nИнтернетдан маълумотлар юклаб олиш тезлиги бўйича рўйхатда Қозоғистон 51 (10,94 Мбс), Қирғизистон 64 (7,79 Мбс), Тожикистон 78 (6,58 Мбс), Ўзбекистон 166-ўринга (1,74 Мбс) қўйилган. Рўйхатда Туркманистон йўқ.\nЎзбекистонда Интернет сустлиги сабаблари\nЎзбекистон Интернет сустлиги бўйича Марказий Осиёдаги қўшни давлатлардан анча ортда қолгани борасида мутахассислар бир хил фикрда эмас.\nБаъзилар Интернет сустлигини ҳукуматнинг Интернетни назорат қилиши билан боғлиқ бўлиши мумкинлигини айтса, бошқалар буни Ўзбекистонда кучли серверлар йўқлиги билан изоҳламоқда.\nOokla ширкати эълон қилган рўйхатда Ўзбекистондан олдинги 165-ўринни Эрон эгаллаган.\nОзодлик радиоси Эрон хизматининг Интернет бўйича мутахассисиси Фред Петросян Эронда Интернет тезлиги Ўзбекистондаги каби суст эканини кўпчилик ҳукумат Интернет устидан назорат ўрнатгани билан изоҳлашини айтди.\n- Биринчидан, Интернет тезлигига оид саволингизга Эрон расмийлари ёки ҳукуматидан ҳеч қачон расмий жавоб ололмайсиз. Иккинчидан, 2012 йилда Эронда Интернет тезлиги анча секинлашди ва Интернет алоқаси бир неча марта узилиб қолди.\nҲукумат мамлакатда рўй бериши эҳтимоли бўлган норозиликлар ҳақида хорижга маълумотлар чиқишининг олдини олиш мақсадида Интернет устидан кучли назорат ўрнатган, деди Фред Петросян.\nЎзбекистондаги “Инфоком” журнали мухаррири Александр Сучков Озодлик билан суҳбатда мамлакатда Интернет сустлигини Интернет ҳукумат томонидан назорат этилиши билан эмас балки, Ўзбекистонда маълумотлар сақлайдиган кучли серверлар йўқлиги билан изоҳлади.\n- Асосий сабаби биз Интернетга маълумотлар қўйишдан кўра, анча кўп маълумот оламиз. Шунинг учун биздаги 80 фоиздан кўпроқ трафик хорижий. Масалан, сиз билан суҳбатимиз хорижий давлат орқали амалга ошяпти. Бизнинг электрон почтамиз бор. Аммо у хориждаги серверда. Бир-биримизга электрон почта орқали хат жўнатсак ҳам хорижий орқали жўнатамиз.\nТезлик ошиши учун Ўзбекистонда кучли маълумотлар маркази бўлиши керак. Почта ёзишмаларини сақлайдиган, фаол ишлайдиган кучли серверлар бўлиши керак. Бизда маҳаллий трафик генерацияси жуда кам. Бу ривожланяпти, аммо талаб даражасида эмас, деди Александр Сучков.\nOokla ширкати Интернетдан маълумот юклаб олиш тезлиги бўйича эълон қилган рўйхатда дастлабки учта ўринни Ҳонгконг, Сингапур ва Япония эгаллаган.\nРўйхат остидан Ботсвана, Сенегал ва Жазоир ўрин олган.\nБМТ комиссияси кенг тасмали алоқа бўйича 2012 йил сентябрида эълон қилган ҳисоботга кўра, Ўзбекистон аҳолининг Интернетга чиқа олиш имконияти билан таъминланганлиги бўйича Марказий Осиёда иккинчи ўринда туради.\nРасмий маълумотларга кўра, Ўзбекистонда 10 миллионга яқин одам Интернетдан фойдаланади.\nҲисоботга кўра, Қозоғистонда аҳолининг 45 фоизи, Ўзбекистонда 30,2 фоизи, Қирғизистонда 20 фоиз, Тожикистонда 13 фоиз, Туркманистонда 5 фоиз аҳоли Интернетга чиқиш имкониятига эга.\nЖаҳоннинг 177 мамлакатидаги Интернетдан фойдаланувчиларга оид маълумотлар келтирилган БМТ ҳисоботида шу кунда дунёдаги 2 миллиард 260 миллион одам глобал тармоқдан фойдаланиш имкониятига эга экани билдирилган.


Коллежларда давомат муаммоси: Ким айбдор? (1-қисм)\n15:05 / 28.02.2017\nБундан 20-25 йиллар аввал, 11 йиллик умумтаълим мактабларини тамомлаган ёшлар олдида икки йўл турарди: олий ўқув юртига ўқишга кириш ёки… бирор касбни эгаллаш ҳақида бош қотириш. Янаям тўғрироғи, мактаблар битирувчиларидан ўртача 10 нафардан бири олий ўқув юртларига кирарди, қолганлари эса кўчада қоларди. Ўша даврнинг бармоқ билан санарли «техникум»ларида касб-ҳунарга ўргатиш йўлига, ҳаминқадар бўлиб, тизим ҳам номигагина ишлар эди.\nМинглаб касб-ҳунар коллежлари бунёд этилиб, 12 йиллик бепул, мажбурий таълимни якунлаган ёшлар билим олиш баробарида, ҳунар ҳам эгалламоқда ва буни мамлакатда олиб борилган оқилона сиёсатнинг ёрқин далолати дейиш мумкин. Ёшларнинг ўз ихтисослиги бўйича меҳнат қилиш имкони яратилгани билан бир қаторда саноат, тадбиркорлик, ҳунармандчилик, хизмат кўрсатиш, қишлоқ хўжалиги, қўйингки, барча соҳада тизимли ривожланишга туртки берилган.\nШу билан бирга саволлар туғилади: давлат томонидан яратиб қўйилган беқиёс имконият ва шароитлардан ҳамма вақт, барча жойларда ҳам унумли фойдаланилаяптими? Таълим масканларида, жумладан, касб-ҳунар коллежларида таълим сифати қандай? Давомат-чи?\nЎзбекистон касаба уюшмалари Федерацияси мухбирлари бу борадаги саволларга жавоб излаш мақсадида журналистик суриштирувлар олиб борди. Ушбу жараёнда имкон қадар олис туманлар, қишлоқ жойлардаги таълим муассасалари билан яқиндан танишилган. Бир қадар кўздан пана, мутасаддилар ҳам унча-мунчага боравермайдиган ҳудудлардаги вазиятни ўрганиш ҳақиқий аҳволни билишнинг энг холис йўли сифатида танланган.\nКоллежларда тартиб-интизом, таълим сифати ва бошқа масалаларга ижобий ўзгаришлар кузатилаётгани таъкидланган. Бироқ давомат, таълим-тарбия сифати, ўқув масканидаги шароитлар борасида ҳали муаммо ва нуқсонлар кам эмаслиги қайд этилган. Тайёрланган материал «Кун.uz» сайтида икки қисмда берилмоқда.\nБордан кўра йўғи кўпроқ\nСир эмаски, ўқувчилар дарс ва амалий машғулотларга ўз вақтида, мунтазам иштирок этсагина, фанларни, касб сирларини чуқур ўзлаштиради. Аксинча бўлса-чи?\nСурхондарё вилоятидаги Жарқўрғон қишлоқ хўжалик касб-ҳунар коллежидаги вазият таажжубланарли даражада. Ушбу коллежда айни пайтда 1053 нафар ўқувчи иккига бўлиниб, икки навбатда таҳсил олади. Жорий йил 9 февраль ҳолатига кўра, тушгача ўқишга келиши лозим бўлган 660 нафар ўқувчидан 335 нафаригина дарсда иштирок этди. Тушдан кейинги давомат янада ачинарли: 392 нафар ўқувчидан 230 нафари дарсда эмасди. Коллеж маъмуриятининг маълумотига кўра, уларнинг 25 нафари коллежга умуман келмайди.\nБу каби ҳолат Китоб коммунал хўжалик касб-ҳунар коллежининг Сарой филиалида ҳам кузатилди. Жорий йил 4 февраль ҳолатига кўра, 181 нафар ўқувчидан 99 нафари дарсга келмаган.\nҚўшработ иқтисодиёт ва сервис касб-ҳунар коллежида 8 февраль куни соат 9:00да 480 нафар ўқувчидан 50 фоизи келган, соат 10:00да бу кўрсаткич 55 фоиз, соат 11:00да эса 62 фоизга етган. Бу каби ҳолат 15 февраль куни Янгийўл қурилиш ва миллий ҳунармандчилик касб-ҳунар коллежида (371 нафар ўқувчидан 146 нафари дарсга келмаган) кузатилган. Мисол учун, ушбу коллежнинг 3-курс кадастр йўналишидаги гуруҳида ўқувчилар 36 нафар, лекин дарсга 17 ўқувчи келган. Давоматдаги муаммоли ҳолатлар Хўжайли енгил саноат, Мирзаобод хизмат кўрсатиш, Избоскан хизмат кўрсатиш ва сервис, Дўстлик саноат ва хизмат кўрсатиш, Кармана саноат ва хизмат кўрсатиш, Қўшкўпир қурилиш ва транспорт, Шовот енгил саноат, Навоий педагогика ва хизмат кўрсатиш ҳамда Пахтакор хизмат кўрсатиш каби коллежлар учун ҳам янгилик эмаслиги аниқланган. Яна бир ачинарли ҳолат сифатида коллежларга кўплаб ўқувчиларнинг кечикиб келаётганини келтириш мумкин.\nТаҳлил чоғида айрим сабаблар ойдинлашди. Хўш, булар нималардан иборат?\nТаълим сифати талаб даражасидами?\nТаҳлиллардан кўриниб турибдики, давоматнинг энг асосий томири коллежлардаги таълим-тарбия сифати билан боғлиқ ҳисобланади. Агар ўқувчи етарли ва керакли билим олмаса, унинг коллежга 3 йил қатнашидан нима наф? Шу ўринда Жарқўрғон қишлоқ хўжалик касб-ҳунар коллежида вилоят мухбири 3та гуруҳ (битта 2 курс, иккита 1-курс) жамланиб, бир хонада инглиз тили дарси ўтилаётганига гувоҳ бўлган. Ваҳоланки, курслар ҳар хил, ўтиладиган мавзу ҳам қоғозда турлича. Аммо дарс бир вақтнинг ўзида ўтилмоқда. Буни изоҳлашга ҳожат ҳам йўқ.\n«Дарҳақиқат, кўплаб коллежларда кадрлар, яъни педагог ўқитувчилар ва ишлаб чиқариш усталарининг етишмаслиги ёки билим даражаси пастлигини тан олиш керак. Ўқитувчиларда ташаббускорлик сезилмайди, қолаверса улар ўз устида мунтазам ишламайди. Ўзларининг ҳаминқадар билими ва тажрибаси билан ўқувчиларни чалғитишга, дарс мавзусига умуман дахлдор бўлмаган гаплар билан вақтни ўтказишга уриниш ҳоллари ҳам кўп кузатилади. Гоҳида ҳамкасбини ўз гуруҳини қўшиб дарс ўтиб туришга кўндириб, шахсий ишларини бемалол бажариб юрганлар ҳам учраб туради», дейилган хабарда.\nШунингдек, таълим сифати пастлигини дарс ва амалиёт уйғунлигини таъминлашга хизмат қилувчи ўқув қуроллари, техника ва технологиялар етишмаслигида ҳам кўриш мумкин. Мисол учун, Шовот енгил саноат касб-ҳунар коллежида тикувчилик йўналишида таҳсил оладиган 289 нафар ўқувчи учун 12та тикув машинаси, Китоб коммунал хўжалик касб-ҳунар коллежининг Сарой филиалида 3тагина тикув машинаси (у ҳам бўлса маънан эскирган) мавжуд.\n«Қизим ушбу коллежда тикувчилик бўйича 2-босқичда ўқиса-да, ҳали малака ҳосил қилгани йўқ. Буни қарангки, қўшнимизнинг қизи 2 ойлик тикувчилик курсига қатнаб, яхшигина чевар бўлиб қолибди», — дейди ўша ерлик мактаб ўқитувчиси Умида Йўлдошева.\n«Ўқитувчилар дарсга ҳамиша ҳам пухта тайёргарлик кўриб келишмайди. Дарс жараёнида кўргазмали қуроллар, инновацион педагогик технологиялардан умуман фойдаланилмаяпти», дейди Дўстлик саноат ва хизмат кўрсатиш касб-ҳунар коллежидаги таълим сифати ҳақида вилоят мухбири.\nМирзаобод хизмат кўрсатиш касб-ҳунар коллежида 2016 — 2017 ўқув йилида иккита йўналиш: «Ошпазлик» ҳамда «Автомобилларни таъмирлаш ва техник хизмат кўрсатиш» йўналишлари очилган бўлса-да, бунинг учун устахоналар мавжуд эмас. Избоскан хизмат кўрсатиш ва сервис касб-ҳунар коллежида эса «Автомобилларни таъмирлаш ва техник хизмат кўрсатиш» йўналиши учун ажратилган устахоналар бўм-бўш, бирон-бир жиҳоз йўқ. Хўжайли туман енгил саноат касб-ҳунар коллежидаги ҳолат ҳам мақтагулик эмас. Ихтисослик бўйича қишлоқ хўжалиги техникалари намуналари йўқ, машиналар эҳтиёт қисмлари билан жиҳозланган махсус хоналар мавжуд эмас.\nАндижон туман саноат-энергетика касб-ҳунар коллежида амалий машғулотлар ўтказиш учун шарт-шароитлар ҳаминқадар. Масалан, «Автомобилларга техник хизмат кўрсатиш бўйича техник-механик» ҳамда «Темир йўл электротехника тизимларидан техник фойдаланиш» йўналишлари бўйича устахоналарда бирорта ҳам жиҳоз йўқ. Чуст қишлоқ хўжалиги касб-ҳунар коллежида 2014 — 2015 ўқув йилида янги очилган «Қишлоқ хўжалигини электрлаштириш ва автоматлаштириш» йўналиши учун амалиёт жиҳозлари умуман мавжуд эмас, хона жиҳозланмаган.\nЁшлар назарий асосларни ўрганишяпти, амалиётда эса танлаган соҳадаги юмушга дадил қўл ура олишмаяпти. Махсус устахоналар ва жиҳозларнинг етишмаслиги суриштирув олиб борилган коллежларнинг аксариятига тегишли. Маълумки, ҳунар ўрганишни амалиётсиз тасаввур қилиб бўлмайди. Масалан, автомобиль ҳайдаб малака ҳосил қилмаган ўқувчи қандай қилиб назарий билим билангина ҳайдовчилик қилиши мумкин? Хулоса шуки, бу масалага мутасаддилар томонидан жиддий ёндашилиши лозим.\nВилоятларда қишлоқлар тарқоқ ва бир-биридан анча олисда жойлашгани боис ўқувчиларнинг коллежларга қатнаши борасидаги муаммоларга ҳам кўз юмиб бўлмайди. Жумладан, Қўшработ иқтисодиёт ва сервис касб-ҳунар коллежи ўқувчиларидан бир гуруҳи тоғли «Шамолли» қишлоғида яшайди. Улар коллежга келиш учун Зарбанд қишлоғи орқали 52 километр йўл босиб ўтиши керак. Яна бир гуруҳ ўқувчи эса Тувадоқ, Тозғара ҳамда Эжгант қишлоқларидан аввалига 6-8 км. пиёда, сўнгра 14 км.ни автотранспортда босиб ўтишига тўғри келади. Жарқўрғон қишлоқ хўжалик касб-ҳунар коллежига ҳам 30-35 км.дан қатнайдиган ўқувчиларнинг аксарияти йўналиш бўйича автобус ҳам, такси ҳам йўқлигидан нолишади. Коллежга элтадиган йўллар, асосан, қир-адирликдан иборат бўлгани боис, айниқса, қиш кунлари қатнов анчайин қийинлашади.\nКитоб коммунал хўжалик касб-ҳунар коллежининг Сарой филиалидаги давоматнинг пастлиги ҳам қиш кунлари узоқдан қатнайдиган ўқувчилар туфайли экани аниқланди. Қайд этиш керакки, бу каби — ўнлаб километр йўл босишни талаб этувчи ҳудудни қамраб олган коллежлар республиканинг олис ҳудудларида керагича топилади.\n«Қизим Қўшработ иқтисодиёт ва сервис коллежига бориб келиши учун кунига 5-6 минг сўм сарфлайди. Ётоқхонага қўяй десам, у ердаги шароитлар қониқарли эмас», — дейди тумандаги «Қоратош» маҳалласида яшовчи Эсиргап Эгамов.\nАйрим жойларда йўлларнинг сифатсизлиги ҳам аҳоли эътирозига сабаб бўлмоқда.\n«Дилором» маҳалласидан то коллежимиз олдидаги кўприккача йўл ёзда чанг, қишда эса балчиқ ҳолатда. Ҳайронмиз, туман мутасаддилари бунга қачонгача томошабин бўлиб туришаркин?» — дейди Пахтакор хизмат кўрсатиш касб-ҳунар коллежи ўқувчиси Шодиёр Турсунқулов.\nБу борада тизимли чоралар кўриш зарур. Масалан, Кармана саноат ва хизмат кўрсатиш касб-ҳунар коллежига Маликработ ҳудудидан қатнайдиган ўқувчилар учун автобус қатнови мавжуд. Мирзаобод хизмат кўрсатиш касб-ҳунар коллежига қатнайдиган ўқувчилар учун еттита маҳалла йўналиши бўйича, йўл ҳақи арзонлаштирилган ҳолда «Исузу» автобуси қатнайди. Бундай ечимлар ҳудудлардаги мутасаддиларни ўйлантириши зарурдир.\nКогонда “Профилактика куни”да мактаблардаги ўқувчилар давомати ўрганилди\nМактабларга бириктирилган янги "Камолот"чилар тартибсиз ва дарс қолдирувчи ўқувчилар рўйхатини тузади\nМактабларда қониқарсиз давомат учун директор ишдан ҳайдалади\nДайжест: «Ўзтрансгаз» баёноти, коллежларда давомат муаммоси, Путин-Трамп учрашувига тайёргарлик


Авлодларимиз биздан кейин ҳам муносиб табиий муҳитда яшаши керак – Президент | O'zLiDeP\nАвлодларимиз биздан кейин ҳам муносиб табиий муҳитда яшаши керак – Президент\nПрезидент Шавкат Мирзиёев раислигида 2 февраль куни чиқиндилар билан ишлаш тизими ва экологик ҳолатни яхшилаш, “Яшил макон” умуммиллий лойиҳасини амалга ошириш борасидаги долзарб вазифалар юзасидан видеоселектор йиғилиши ўтказилди.\nЙиғилиш аввалида давлатимиз раҳбари жамоатчиликка мурожаат қилди:\n– Ёшлигимиздан биламизки, ота-оналаримиз ҳовлини, атрофни пок сақлаш кераклигини айтарди. Халқимиз азалдан тупроқни, сувни, табиатни муқаддас деб билган. “Бирни кессанг, ўнни эк” деган доно мақол ҳам бежиз айтилмаган. Дарахт эккан одамга унинг савоби тегиб туради, дейилган. Оилада фарзанд дунёга келса, унга атаб ниҳол экилган.\nАлбатта, бундай муаммоларни фақат маъмурий йўл билан ҳал этиб бўлмайди. Бунга ёш авлод қалбида она табиатга дахлдорлик ҳиссини тарбиялаш орқали эришиш мумкин. Маҳаллада, кўчаларда чиқинди ташлаган кишини кўрганда “бу ишингиз нотўғри бўлди”, дейдиган муҳитни шакллантиришимиз, одамларни бунга ўргатишимиз керак. Бу – ҳаммамизнинг ишимиз ва инсоний бурчимиздир, – дея таъкидлади Шавкат Мирзиёев.\nЙиғилишда шу борадаги долзарб масалалар муҳокама қилинди.\n– Бу соҳани йил сайин такомиллаштириб бориш керак, чунки йил сайин янги муаммолар пайдо бўлади, – деди Шавкат Мирзиёев.\nМаълумки, 2021 йил ноябрда “Яшил макон” умуммиллий лойиҳаси эълон қилиниб, 200 миллион туп дарахт кўчати экиш режалаштирилган эди. Бунга мувофиқ, кузда 85 миллион дона кўчат ўтқазилди. Кўплаб ташкилотлар, маҳаллалар, умуман, кенг жамоатчилик бу савобли ишда жонбозлик кўрсатди. Бу йил баҳор мавсумида 125 миллион дона дарахт кўчатларини экиш мўлжалланмоқда.\n– “Яшил макон” умуммиллий лойиҳаси бир йиллик тадбир эмас. Унинг доирасида келгуси беш йилда 1 миллиард туп дарахт кўчатини экишни мақсад қилганмиз. Бу умуммиллий ҳаракатнинг натижаси ҳар бир маҳаллада кўриниши керак, бу савобли ишни ҳавас билан қилиш керак, – деди давлатимиз раҳбари.\n1 мартдан “Яшил йиллик” умуммиллий тадбири бошланиши эълон қилинди. Ҳар бир ҳудуднинг иқлимига мос, кам сув талаб қиладиган кўчатларни танлаб, уларни етиштириш учун кўчатхоналарни кўпайтириш зарурлиги қайд этилди. Ўрмон хўжалиги давлат қўмитасига 10 миллион дона мевали ва манзарали дарахт кўчатларини аҳолига бепул тарқатиш, Автомобиль йўллари қўмитасига халқаро ва республика аҳамиятидаги йўллар четида ихота дарахтзорлар барпо этиш бўйича топшириқ берилди.\nМутасадди идораларга барча туман ва шаҳарларни қамраб оладиган “мобил эко патруллар” фаолиятини йўлга қўйиш топширилди.